Vakaraitaka na Nomu Vakabauta na Yalayala i Jiova | Vulici\nWILIKA ENA VOSA Acholi Afrikaans Albanian American Sign Language Amharic Angolan Sign Language Arabic Argentinean Sign Language Armenian Armenian (West) Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Chiyao Chuvash Cibemba Cinyanja Colombian Sign Language Croatian Cuban Sign Language Czech Dangme Danish Digor Dutch Ecuadorian Sign Language Efik English Estonian Ewe Finnish Finnish Sign Language Fon French French Sign Language Ga Georgian German German Sign Language Greek Guarani Gujarati Gun Hausa Hebrew Hiligaynon Hindi Hungarian Hungarian Sign Language Ibanag Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Kabiye Kamba Kannada Kikaonde Kikuyu Kinyarwanda Kirghiz Kiribati Kirundi Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexican Sign Language Mingrelian Mixe (North Central) Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese Sign Language Punjabi Quechua (Bolivia) Romanian Runyankore Russian Russian Sign Language Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Swahili Swahili (Congo) Swati Swedish Tagalog Taiwanese Sign Language Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuelan Sign Language Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Sign Language Zulu vakaViti\n‘Na vakabauta oya na noda vakadeitaka ni na yaco dina na ka e sega ni laurai.’—IPER. 11:1.\nSERE: 54, 125\nEda kila vakacava na ibalebale ni vakabauta ena nona ivakaraitaki o Noa?\nMeda vakaraitaka vakacava na noda vakabauta?\nNa cava erau bibi kina na vakabauta kei na loloma?\n1. Eda na vakamacalataka vakacava na vakabauta vaKarisito?\nE DUA na itovo talei na vakabauta vaKarisito. E sega nida taukena kece na itovo qori. (2 Ces. 3:2) Ia e solia o Jiova vei ira kece na nona dauveiqaravi e dua “na ivakarau ni vakabauta.” (Roma 12:3; Kala. 5:22) Ke tiko vei keda na vakabauta, e dodonu meda vakavinavinaka kina vakalevu.\n2, 3. (a) Ena vakalougatataki vakacava o koya e vakabauta? (b) Na taro cava ena veivosakitaki?\n2 E kaya o Jisu ni vagolei ira mai na tamata na tamana vakalomalagi ena vuku i Luvena. (Joni 6:44, 65) Na noda vakabauti Jisu gona ena rawa ni vosoti kina na noda ivalavala ca. Eda na marautaka tale ga na veiwekani tawamudu kei Jiova. (Roma 6:23) Vakacava e ganiti keda na veivakalougatataki qori? Nida ivalavala ca, sa ganiti keda ga meda mate. (Same 103:10) Ia e raica o Jiova na veika eda vinaka kina. Ena nona loloma soliwale e dolava kina na lomada meda taleitaka na itukutuku vinaka. Eda vakaraitaka sara na noda vakabauti Jisu nida vakanamata ina bula tawamudu.—Wilika 1 Joni 4:9, 10.\n3 Na cava na vakabauta? E yalani ga ena noda vakasamataka tu na veivakalougatataki ni Kalou vei keda? Koya e bibi sara, meda vakaraitaka vakacava na noda vakabauta?\n“VAKARAITAKA TALE GA NA VAKABAUTA E LOMAMU”\n4. Vakamacalataka na vuna e sega ni yalani ga kina na noda vakabauta ena ka eda kila.\n4 Na vakabauta e sega ni yalani ga ena noda kila vinaka na inaki ni Kalou. Na kaukaua ni vakabauta ena uqeta e dua me cakava na loma ni Kalou. Ena veiuqeti tale ga me tukuni na itukutuku vinaka ni veivakabulai e vakarautaka na Kalou. E kaya na yapositolo o Paula: “Ke o tukuna yani e gusumu ni Turaga o Jisu, o vakaraitaka tale ga na vakabauta e lomamu ni vakaturi koya mai na mate na Kalou, o na vakabulai. Na nona okati e dua me yalododonu e vakatau ena ka e vakabauta e lomana, ia na nona vakabulai e vakatau ena ka e tusanaka raraba ena gusuna.”—Roma 10:9, 10; 2 Kor. 4:13.\n5. Na cava e bibi kina na vakabauta? Vakamacalataka na sala eda na vaqaqacotaka tiko ga kina?\n5 Ke da via bula tawamudu ena vuravura vou ni Kalou, ena bibi na vakabauta kei na noda vaqaqacotaka tiko ga. Na qaqaco ni noda vakabauta e rawa ni vakatauvatani ina kau e gadreva na wai. Na kau bula ena veiveisau tiko ni sega ni vaka na kau e bulia ga na tamata. Ena mate ke sega ni veirauti na wai e sui tiko kina, se tubu bulabula ke sui wasoma. Ke sega ni sui tiko, ena mate. E va tale ga qori noda vakabauta. Ke da sega ni kauaitaka, ena luluqa, tini mate sara. (Luke 22:32; Iper. 3:12) Ia nida kauaitaka noda “vakabauta,” ena bulabula, “tubu” tiko ga, qai “dei.”—2 Ces. 1:3; Taito 2:2.\nKENA IVAKAMACALA ENA IVOLATABU\n6. Cava na rua na sala e vakamacalataki kina na vakabauta ena Iperiu 11:1?\n6 E vakamacalataka na iVolatabu na ibalebale ni vakabauta ena Iperiu 11:1. (Wilika.) E vakabibitaki kina e rua na ka eda sega ni raica: (1) “Na ka eda nuitaka”—qo e okati kina na veika e se bera ni yaco ia sa yalataki tu ni na yaco, me vaka na kena vakaoti vakadua na ivakarau ca kece kei na vuravura vou sa voleka. (2) ‘Yaco ni ka e sega ni laurai.’ Ena ivakamacala qo na vosa vaKirisi e vakadewataki me ‘vakaraitaki ni tiko dina’ e vakaibalebaletaki ina ‘ivakadinadina e vakadeitaki’ ena ka e sega ni laurai, me vaka na nona bula dina tiko na Kalou o Jiova, o Jisu Karisito, ira na agilosi, kei na ka e cakava na Matanitu vakalomalagi. (Iper. 11:3) Eda vakadeitaka vakacava ni dina na veika eda nuitaka, eda vakabauta tale ga na veika e sega ni laurai era vakamacalataki tu ena iVolatabu? Ena noda vosa kei na ka eda cakava—ni na vakataucokotaki kina noda vakabauta.\n7. E yaga vakacava na ivakaraitaki i Noa meda kila kina na ibalebale ni vakabauta? (Raica na imatai ni iyaloyalo.)\n7 E tukuni ena Iperiu 11:7 na vakabauta i Noa, “ni vakasalataki koya na Kalou ena ka e se sega ni laurai, a vakaraitaka nona doka na Kalou ni taya na waqa me bula kina nona vuvale.” E vakaraitaka o Noa na nona vakabauta ni taya na waqa vakaitamera. Sega ni vakabekataki nira na vaqaqa na vu ni nona taya tiko e dua na waqa vakaitamera. Vakacava a galu tiko ga o Noa, qai tukuna mera lewa ga nodra bula? Sega! E uqeti koya na nona vakabauta me yaloqaqa ni vakasalataki ira ena nona vakarau vakataulewa vei ira na Kalou. E rairai cavuqaqataka sara ga na ka e tukuna vua o Jiova: “Au sa lewa me rusa na tamata kece, ni sa sinai o vuravura ena nodra itovo kaukaua . . . au na vakavuna me waluvu o vuravura me rusa kina na kabula kece e tiko vei ira na icegu ni bula e ruku i lomalagi. Ena mate na ka kece e vuravura.” E cavuta tale ga o Noa na ivakaro ni Kalou mera bula kina: “Mo vodo i waqa.” E vakaraitaka tale e keri o Noa na nona vakabauta ni “dauvunautaka na ka dodonu.”—Vkte. 6:13, 17, 18; 2 Pita 2:5.\n8. Na cava e vakamacalataka o Jemesa me baleta na ibalebale ni vakabauta dina vaKarisito?\n8 A rairai volai na ivola i Jemesa ni oti toka ga nona uqeti vakalou o Paula me vola na veika me baleta na vakabauta. Me vakataki Paula, e vakamacalataka o Jemesa ni vakabauta vaKarisito, e sega ni okati ga kina nomu vakabauta e dua na ka, ia mo vakaraitaka sara ga. E vola o Jemesa: “Vakaraitaka vei au na nomu vakabauta o sega ni cakacakataka, au na qai vakaraitaka vei iko na noqu vakabauta au cakacakataka.” (Jeme. 2:18) E vakamatatataka tale ga o Jemesa na kedrau duidui o koya e vakabauta wale, kei koya e vakaraitaka na nona vakabauta. Era vakabauta na timoni ni bula tiko na Kalou, ia e sega ga vei ira na vakabauta dina. Ia na ka era cakava e saqati kina na inaki ni Kalou. (Jeme. 2:19, 20) Me kena veibasai e tukuna o Jemesa e dua na turaga vakabauta a bula ena dua na gauna makawa, qai taroga: “Vakacava, a sega ni okati me yalododonu ena nona cakacaka na tamada o Eparama ni a cabori Aisake na luvena ena icabocabonisoro? O raica ni salavata na nona vakabauta kei na nona cakacaka, e vakataucokotaki na nona vakabauta ena nona cakacaka.” Sa qai vakamacalataka ni dodonu me vakaraitaki na noda vakabauta ena ka eda cakava, ni kaya tale: “O koya gona, e mate na yago ni sega na icegu, ena mate tale ga na vakabauta e sega ni cakacakataki.”—Jeme. 2:21-23, 26.\n9, 10. E vakamacalataka vakacava na yapositolo o Joni na bibi ni noda vakaraitaka na noda vakabauta?\n9 Ni oti tale e 30 na yabaki, e vola na yapositolo o Joni na nona Kosipeli kei na tolu na ivola. Vakacava e tokona o koya na ibalebale ni vakabauta dina vaKarisito me vaka era uqeti kina eso tale mera vakamacalataka? Vei ira kece na dauvola iVolatabu, e vakayagataka sara ga o Joni na vosa vaKirisi e dau vakadewataki ena so na gauna me ‘vakaraitaka na vakabauta.’\n10 Kena ivakaraitaki e vakamacalataka o Joni: “Ena bula tawamudu o koya e vakaraitaka ni vakabauta na Luvena, o koya e talaidredre vua na Luvena ena sega ni vakabulai, ena tiko ga vua na cudru ni Kalou.” (Joni 3:36) E okati na vakabauta vaKarisito na noda talairawarawa ina ivakaro i Jisu. E dau cavuqaqataka na vosa i Jisu o Joni me vakaraitaka ni dodonu me vakaraitaki tiko ga na noda vakabauta.—Joni 3:16; 6:29, 40; 11:25, 26; 14:1, 12.\n11. Eda na vakavinavinakataka vakacava na noda kila na ka dina?\n11 Eda vakavinavinaka ni vakayagataka o Jiova na yalona tabu me vakavotuya mai na ka dina meda vakaraitaka kina na noda vakabauta na itukutuku vinaka! (Wilika Luke 10:21.) Meda vakavinavinakataka tiko ga na nona vagolei keda mai na Kalou ena vuku i Luvena, “na noda iLiuliu Levu, o koya e Vakataucokotaka noda vakabauta.” (Iper. 12:2) Meda vakavinavinakataka gona na iloloma soli wale qori nida vaqaqacotaka noda vakabauta ena noda dau masu kei na noda vulica na Vosa ni Kalou.—Efeso 6:18; 1 Pita 2:2.\nVakaraitaka na nomu vakabauta ni o tukuna na itukutuku vinaka ena veigauna (Raica na parakaravu 12)\n12. Eda na vakaraitaka vakacava na noda vakabauta?\n12 Meda vakaraitaka tiko ga na noda vakabauta na yalayala i Jiova. Me laurai votu tale ga ena noda bula. Kena ivakaraitaki, meda tomana tiko ga noda vunautaka na Matanitu ni Kalou kei na noda veivakatisaipelitaki. Meda “caka vinaka [tiko ga] vei ira na tamata kece, vakauasivi vei ira eda vakabauta vata.” (Kala. 6:10) Meda saga tale ga meda “luvata tani na tamata makawa kei na kena ivalavala,” da taqomaki keda tale ga mai na veika eda na malumu kina vakayalo.—Kolo. 3:5, 8-10.\nME NODA YAVU NA VAKABAUTA NA KALOU\n13. Na cava e bibi kina na “vakabauta na Kalou?” E vakatauvatani ina cava? Na vuna?\n13 E kaya na iVolatabu: “Ke sega na vakabauta eda na sega ni vakamarautaka rawa na Kalou, ni o koya e torova na Kalou e dodonu me vakabauta ni bula dina tiko o koya, ni na vakaicovitaki ira tale ga era vakasaqarai koya ena yalogu” (Iper. 11:6) E vakamacalataka na Vosa ni Kalou ni bibi na “vakabauta na Kalou” me “yavu” ni noda dua na lotu vaKarisito dina, meda dei tale ga kina. (Iper. 6:1) Na yavu sara ga qo ena “vakaikuritaka” kina na lotu vaKarisito “na [nona] vakabauta” ena so tale na itovo vinaka me “tiko ga [kina] ena loloma ni Kalou.”—Wilika 2 Pita 1:5-7; Juta 20, 21.\n14, 15. E bibi vakacava na loloma ni vakatauvatani kei na vakabauta?\n14 Era vakabibitaka na dauvola iVolatabu lotu vaKarisito na vakabauta nira cavuta vakalevu. E sega ni dua tale na itovo vaKarisito me cavuti vakalevu va qori. Vakacava, kena ibalebale ni qo na itovo bibi duadua me bulataka na lotu vaKarisito?\n15 Ni cavuta na vakabauta kei na loloma e kaya kina o Paula: “Ke tu tale ga vei au na vakabauta meu tosoya kina na veiulunivanua qai sega vei au na loloma, au sa sega ni dua na ka.” (1 Kor. 13:2) E vakamatatataka o Jisu na bibi ni noda lomana na Kalou ni sauma na taro qo: “Na cava na ivunau levu duadua ena Lawa?” (Maciu 22:35-40) Na loloma e umani ena levu tale na itovo vaKarisito, okati kina na vakabauta. Na “loloma” e kaya na iVolatabu ni “ubia na ka kece.” E vakabauta na veika e tukuna na Kalou ena nona Vosa dina.—1 Kor. 13:4, 7.\n16, 17. Erau vakamacalataki vakacava na vakabauta kei na loloma ena iVolatabu? O cei vei rau e uasivi duadua? Na vuna?\n16 Ni bibi na vakabauta kei na loloma, era cavuta vata na itovo qori na dauvola iVolatabu ena vica vata na gauna, vakalevu ena dua ga na iyatuvosa se matavosa. E uqeti ira na mataveitacini o Paula mera “dara me isasabai ni sereda na vakabauta kei na loloma.” (1 Ces. 5:8) E vola o Pita: “Oni se sega ni raici koya [Jisu], ia oni lomani koya. Oni se sega ni raici koya ena gauna qo, ia oni vakaraitaka ni oni vakabauti koya.” (1 Pita 1:8) E tarogi ira na tacina lumuti o Jemesa: “Na Kalou e digitaki ira na dravudravua ena ka ni vuravura qo mera vutuniyau ena vakabauta, mera itaukei ni Matanitu a yalataka vei ira na lomani koya, se sega?” (Jeme. 2:5) E vola o Joni: “Qo sara ga na nona ivunau [na Kalou]: meda vakabauta na yaca i Luvena o Jisu Karisito da qai veilomani.”—1 Joni 3:23.\n17 E bibi na loloma, ia ena oti na itovo qo ena gauna eda sa raica kina na kena vakayacori na veika e yalataka tu na Kalou, da qai vakila sara ga na dina ni noda inuinui vaKarisito. Ena sega ni seavu na noda lomana na Kalou kei ira na wekada. E vola kina o Paula: “Na vakabauta, na inuinui, na loloma, ia e uasivi duadua vei ratou qo na loloma.”—1 Kor. 13:13.\nIVAKARAITAKI VAKASAKITI NI VAKABAUTA\n18, 19. Era vakaraitaka vakacava nikua na tamata i Jiova na nodra vakabauta? O cei me vakacaucautaki kina?\n18 Era vakaraitaka tiko nikua na tamata i Jiova na nodra vakabauta na Matanitu ni Kalou sa tauyavutaki oti. E rawati kina e dua na parataisi vakayalo e vuravura raraba era lewena e sivia na walu na milioni. E kune kina vakalevu na itovo era umani ena vua ni yalo tabu ni Kalou. (Kala. 5:22, 23) Sa dua dina na ivakaraitaki vakasakiti ni vakabauta kei na loloma dina vaKarisito!\n19 Sega ni dua vei keda e vakavuna qori, na noda Kalou ga. Na cakacaka totoka qo “ena rogo kina na yaca i Jiova, ena sega ni oti rawa.” (Aisea 55:13) E “isolisoli ga ni Kalou” meda ‘vakabulai kina ena vuku ni vakabauta.’ (Efeso 2:8) Ena tubu qai bulabula tiko ga na noda parataisi vakayalo me yacova nira sa roboti vuravura na kawatamata uasivi, yalododonu, mamarau mera vakacaucautaka na yaca i Jiova me tawamudu. Meda vakaraitaka tiko mada ga na noda vakabauta na yalayala i Jiova!\niMeli iMeli Vakaraitaka na Nomu Vakabauta na Yalayala i Jiova


The Fiji Times » A yadrava tiko na wasawasa o Amerika\nA yadrava tiko na wasawasa o Amerika\n16 May, 2018, 9:09 am\nNI SE bera ni yaco mai na noda vanua lomani oqo ko Viti na katavila lelevu kei na lori lelevu yava i tini, keimami sa sarava vakavinaka na lewe ni koro ko Naivaka na veika kece oqori ena nodra sa veiciciyaki tu e na neitou loma ni koro.\nOqori na veimala ni vosa e cauraka toka mai e na nodratou loma ni valevakoro mai Naivaka, Navakasiga, e na yasana ko Bua, na Buli Naivaka o Apenisa Saracake.\nTomana o Saracake ni sa vakadewataki yani na matanitu ki nodratou koro, ni ra na la’ki vakeba kina na sotia ni Amerika, me ra yadrava na i curucuru ni waqa mai Vanua Levu.\nE kaya o Saracake ni dua na siga e na yabaki 1944, era qai kidacala ga na lewe ni koro ni sa ra kelekele yani e na nodratou matasawa na waqa ni valu ni Amerika, gauna ga e tadola mai kina na nodra muailiu ni waqa, era sa curu sara ga mai tuba na katavila lelevu, ka ra sa caramaka sara ga na sala ki na ulu ni vanua, ka tiko e na yasa ni nodratou koro.\nE vaka ga eda tadra tiko ni ra sa veimuri mai na katavila lelevu kei na lori ni mataivalu lelevu, e na nodra sa gole cake ki na delana ko Navanaya, me la’ki tara sara na vale ni dakai ni vanua, ka vakakina na nodra keba na sotia.\nE kaya o Saracake ni taura vinaka e rua na macawa na nodra tara na vale ni dakai ni vanua, ka vakakina na kena tara na nodra keba na sotia ni Amerika.\nKuria ni duru ni walesi ka ra mai biuta na sotia ni Amerika, e toboka kece na veivosaki ni vei matanitu ena veiyasai vuravura.\n“Na dramu ni benisini, era biu ga e matasawaka ra qai kauta cake na katavila.\n“Na waqavuka e lako ga mai e na veimacawa, e na siga Vukelulu, mai Amerika, e na kena kau tiko mai na kedra kakana.\n“Ni sa kau ga mai na kakana e na macawa oqo, na kakana e na macawa sa oti, sa kolotaki sara ga e na kava ni ravisi,” kaya o Saracake.\nTomana ni sipi kei na bulumakau era soro ga na kana, na lewe ni koro, ka ni ra solia mai na sotia ni Amerika.\nE kaya na turaga yabaki 83 oqo, ni dua na siga marautaki vei ira na sotia ni Amerika ni dau yaco yani na nodra meli mai valagi.\nNa nodra i sulu e dau vodo e na waqa, ka la’ki savati sara mai Yaqaga, ka qai kau lesu tale mai.\nKuria ni tolu na nodra bure na sotia, dua na nodra vale ni kana, nodra vale ni sili kei na nodra vale ni lali.\nE kaya o Saracake ni gauna e sa soro kina na matanitu ko Japani e na 1945, era biuta kece tu mai na kakana kei na i sulu na sotia ni Amerika, ka ra vakavodoka lesu tale na nodra lori lelevu kei na dakai.\n“O ira era lave ga na nodra dakai, kei na i sulu ga e toka e tolodra, ka ra veitau yani e na waqa.\n“Na kakana kei na i sulu keimami qai wasea na Tikina ko Navakasiga, ka bau okati kina na yanuyanu ko Yaqaga, Galoa, kei Yadua,” kaya o Saracake.\nTinia o Buli Naivaka ni vakavinavinaka vakalevu ki vua na Kalou Levu ko Jiova ni se bula tiko ka i vakadinadina bula, e na kena tabaki na nona i tukutuku ki na Na i Lalakai e na vula sa dromu.


Jokeliti dasila Qaqi itagede 1442 Cheats kei na vakasama - Jokeliti dasila Qaqi ni qito - Free Lives Tips Cheats Hints\nYou are here: Home / Jokeliti dasila Qaqi ni qito / Jokeliti dasila Qaqi itagede 1442 Cheats kei na vakasama\nNa Joke Crush kata ena sega ni lako sobu ena dua na gauna lekaleka mai oqo, ka vakakina ni ra yacova tikoga na tamata na ivakatagedegede cecere cake, ka tubu tikoga na nodra mamarau. E dua na icori ca sara ia ena dua na sala marautaki. Na veivakatagedegede dredre era tiki ni qito, keitou sa tuva na tikina oqo me solia vei iko na Candy Crush Level 1442 Cheats kei na vakasama!\nE dua na ka vinaka duadua me baleta na loli Crush sai koya ni kena cecere cake e tu eso na kena ituvaki duatani ka sega ni rawarawa na kena wali. Oqo ena soli kina na madigi vei ira na dauqito matau mera rawata e dua na veisisivi vei ira na lewevuqa. E dau bolei na idre rawarawa ka dau veivakalailaitaki ni ra sotava na dauqito na inakinaki eso ka veibolei dina ka vakavuna mo vakayagataka na nomu ivakatakali.\nTikoga, e vinaka duadua na qito me vaka ga na kena ituvaki; ena gauna oqo, sega tale ni cakava e dua na ka, me da kelia vakadodonu.\nNa inaki ni iVakatagedegede-1442 ni Candy Crush Saga sai koya me soqona e dua na hazel hazel kei na dua na cherry. Oqo na toboka, mo cakava sara ga ena 20 toso ki; e cake o ya, there are two locks that need to be unlocked and there are jelly makers at the bottom that keep spawning jellies to block your path. The collection points are at the bottom and getting the ingredients there has proven out to be one hectic task.\nO ira na dauvakasucui ca era dau wirici ka vagalalataka na parase ena gauna era sa sinai kina. Era gadreva me ra vakasosataki vakawasoma ka vakarusai vakatautauvata ena ivakarau ni sinucodo me caka e dua na sala me rawa ni curuma kina na gacagaca ni kakana.\nJokeliti dasila Qaqi itagede 1442 iVakasala kei na iLawalawa:\nE dina ga ni dredre na kena ivakatagedegede ka rawa ni taura e vica na veivakatovolei ni bera ni o vakadewataka, keitou nuitaka ni na vukei iko na ivakasala o na kunea e ra mo rawata na ivakatagedegede oqo ena vica walega na vakatovotovo ena kena levu e rawa.\nVakanamata tikoga ki na dausevoro. Toro volekati ira se vakayagataka e cake na nomu sikavu me vakasosataki ira. Vakatolu na vakasosataki ni vakasauri, era na muduka na vakasevi ni gone.\nQarauna mo dolava na oqani e lokataki tu ena ki ni loli. Oqo ena solia vei kemuni e rua na qiqi ni ni buli ni buli ka na rawa ni o cega ki na imawi kei na imatau mo ni caka kina na cagi dresotini me ra vakaseva kina na dauvakasewusu ca.\nMe vaka ni kena inaki me kumuni na gacagaca ni kakana, tovolea me ra vakasavasavataki ira na dause ena botona ena kena tarogi ira vakalima.\nOqo ena tekivutaka e dua na ivakarau ni sinucodo ka ra na vakarusai kece na dausucumi.\nQito tiko e ra ka sega ena kena e cake. Oqo ena madigi kina na veituburi vovou kei na madigi eso me caka kina na vuanikau taleitaki.\nRaica matua tiko na iwiliwili ni veisotari ena imawi. E dua vei ira na dauqito levu duadua era dau cakava o ya ni ra sa yali ena qito ka ra sega mada ga ni kila ni ra sa yali yani.\nKevaka o rawata, oti keitou vakatura mo vakayagataka na vuanikau vinaka o rawa ni digitaka ena itekivu. Me vaka ni yalani na nomu toso, ena rawa ni tekivu kaukauwa kakua ni o nanuma?\nSa vakakina, sega ni o koya ga e dredre o ya? Vakarusai ira na dause., dolava na sere ni loli, kumuna e dua na cherry kei hazel ni, ka vinaka mo lako. Me yacova na gauna e tarava, kamica!!!


Lavetaki ni Varanise sinai ena Baywatch ni Baywatch\nBaywatch ni Baywatch lavetaki ni French-taucoko\n Tikinisiga ni vakacegu mai : 21 June 2017, \n Ni : Ko Seci Gordon, \nNa mataqali : Lasa, Cakacaka, Ilakolako, \nDuikaikai : Amerika. \nKidava na iyaloyalo ki na Malibu ni Baywatch ena rawa ni lavetaki ni neitou mataveilawa oqo na ituvaki ni HD taucoko. Raica na iotioti ni sara ni Zac Efron kei na Dwayne Johnson\nga na surefire sara na vulaikatakata ka tarava sa tekivu ira vata kei keda ena dua na baravi ena Malibu. Ena dua na gauna totolo e na veilawa ni veitaratara oti ni neitou mataveilawa, Telecharger24 na vanua vinaka duadua vata kei na iyaloyalo yavala ena initaneti. Dikeva rawa na gauna oqo ka raica tale na vidio ena noda vanua, vakatotolo sara ni oti na kena vagalalataki ena ituvaki vinaka duadua.\nItukutuku yaga sara me baleta na iyaloyalo, Kiliki eke.\nRua na dauveitaqomaki wai ni veisisivi vakairau ena veimusumusuki me rau vakamau ena dua na baravi ni California.\nMitch Buchannon, na gung - ho iliuliu ni na tauridakai ni ivakarau Baywatch na dauveitaqomaki, Eratou dau sota\nna rookie Matt Brody, e dua na dauqito pro vakaleqai tu ena gauna me qai tauyavutaki na mata vou ni iSoqosoqo ni. Ia,\nNa gauna e dua na corpse e extracted mai na wasawasa, e dodonu me biuta vakatikitiki na nodra duidui yadudua na na rua ka cakacaka vata kei na nodra timi me tarovi na veitosoyaki ni waigaga\ne dua na veisele ni e dua na mastermind mera.\nBaywatch – Baywatch iyaya ni vf,\nBaywatch – Baywatch iyaya ni,\nsinai tu na iyaloyalo ena Baywatch – Baywatch,\nBaywatch – Vf ni Baywatch iyaya ni hd,\nLavetaka na Baywatch – Baywatch,\nBaywatch iyaya ni VF – Baywatch,\nLavetaka na yaloyalo ni Baywatch – Baywatch ,,\nBaywatch – Baywatch ena Varanise,\nBaywatch – Iyaloyalo ni Baywatch 2017,\nvagalalataki na lavetaki ena Baywatch – Baywatch,\nVaranise uptobox Baywatch – Baywatch.\nCakacaka, Ilakolako, Lasa\nBaywatch - Baywatch ena VaraniseBaywatch - Iyaloyalo ni Baywatch 2017Baywatch - Baywatch iyaya niBaywatch - Baywatch iyaya ni vfBaywatch - Vf ni Baywatch iyaya ni hdLavetaka na yaloyalo ni Baywatch - BaywatchVaranise uptobox Baywatch - Baywatchsinai tu na iyaloyalo ena Baywatch - BaywatchLavetaka na Baywatch - Baywatchvagalalataki na lavetaki ena Baywatch - Baywatchuptobox Baywatch - BaywatchBaywatch iyaya ni VF - Baywatch


Maciu 27 | iVolatabu ena Internet | Vakadewa ni Vuravura Vou\nVola o Maciu 27:1-66\nSoli o Jisu vei Pailato (1, 2)\nKunati koya o Jutasa (3-10)\nTu o Jisu e mata i Pailato (11-26)\nVakalialiai e matanalevu (27-31)\nVako ena dua na kau e Kolikoca (32-44)\nMate o Jisu (45-56)\nBulu o Jisu (57-61)\nYadravi vinaka na ibulubulu (62-66)\n27 Ni kida na mataka, era bosea vata kece na iliuliu ni bete kei ira na qase me vakamatei o Jisu.+ 2 Era vesuka na ligana, era kauti koya qai soli koya vei Pailato na kovana.+ 3 O Jutasa, o koya e soli Jisu, e rarawa vakalevu ni raica ni sa tau vua na itotogi mate, mani vakasuka na 30 na tikinisiliva vei ira na iliuliu ni bete kei ira na qase,+ 4 e kaya vei ira: “Au sa valavala ca niu solia yani na tamata yalododonu.”* Era kaya vua: “Me icavai vei keimami? Qori nomu leqa!” 5 E kolotaka na tikinisiliva ina loma ni valenisoro qai biubiu. E cici yani qai kunati koya.+ 6 Era taura na iliuliu ni bete na tikinisiliva ra qai kaya: “E sega ni dodonu me biu ina katonicau ni valenisoro, ni sau ni dra.” 7 Nira bosea oti, era vakayagataka na ilavo oya me voli kina na vanua ni tulituli me nodra ibulubulu na vulagi. 8 Sa mani vakatokai na vanua ya me “Vanua ni Dra”+ me yacova nikua. 9 Me vakayacori kina na vosa e cavuta na parofita o Jeremaia: “Era taura na 30 na tikinisiliva, e lavaki me isau kei Jisu, na isau era vakadonuya eso na luvei Isireli me kena ivoli, 10 era volia kina na vanua ni tulituli, me vaka e vakarota o Jiova.”*+ 11 Ni tucake tu o Jisu ena mata ni kovana, e qai tarogi koya: “O iko na nodra tui na Jiu?” E sauma o Jisu: “O sa kaya tiko ga mai qori.”+ 12 Ia e sega ni bau vosa+ nira beitaki koya tiko na iliuliu ni bete kei ira na qase. 13 E qai kaya vua o Pailato: “O sega ni rogoca na levu ni ka era beitaki iko tiko kina?” 14 Ia e sega ni vosa o Jisu, e galu tu ga, e kurabui vakalevu kina na kovana. 15 E dau nona ivakarau na kovana ena gauna kece ni soqo ni Lakosivia me sereka e dua na kaivesu era digitaka na lewenivanua.+ 16 Ena gauna ya e vesu tiko kina e dua na kaivesu raravisa, o Parapa. 17 Mani kaya o Pailato vei ira na lewenivanua era soqoni vata mai: “O cei vei rau oni vinakata meu sereka yani vei kemuni, o Parapa se o Jisu o koya e vakatokai me Karisito?” 18 E kila o Pailato nira soli koya vua ena levu ni nodra vuvu. 19 Ena gauna tale ga e dabe tiko kina ena idabedabe ni veilewai, e vakauta vua e dua na itukutuku o watina, e kaya: “Kua ni cakava e dua na ka vua na tamata yalododonu qori, e vakaleqai au vakalevu nikua na ka au tadra me baleti koya.” 20 Ia o ira na iliuliu ni bete kei ira na qase era uqeti ira na lewenivanua mera kerei Parapa,+ me vakamatei ga o Jisu.+ 21 Mani tarogi ira tale na kovana: “O cei vei rau qo meu sereka yani vei kemuni?” Era kaya: “O Parapa.” 22 E kaya vei ira o Pailato: “Na cava meu qai cakava vei Jisu o koya e vakatokai me Karisito?” Era kaya kece yani: “Vakota ena kau!”+ 23 E tarogi ira: “Na cava nona cala?” Era kacivaka tiko ga yani: “Vakota ena kau!”+ 24 Ni raica o Pailato ni sega ni yaga na nona sasaga, nira sa qai cudru ga vakalevu na lewenivanua, e vuluvulu ena wai e matadra, qai kaya: “Au na sega ni beitaki ena dra ni tamata qo. Ni qai lewa sara ga.” 25 Era kaya mai na lewenivanua: “Me bale ga vei keimami kei ira na luvei keimami na nona dra.”+ 26 E qai sereki Parapa vei ira, ia e vakarota me warolaki+ o Jisu, qai soli koya yani me vakamatei ena kau.+ 27 Era kauti Jisu ina vale ni kovana na nona sotia na kovana, ra qai kacivi ira kece mai na vo ni sotia mera wavoliti koya.+ 28 Era luvata na nona isulu ra qai ovici koya ena isulu damudamu,+ 29 era talia e dua na isala wavakavotona ra qai vakaisalataki koya kina, era biuta tale ga e dua na gasau ena ligana imatau. Era tekiduru e matana ra qai vakalialiai koya nira kaya: “Ni bula vinaka, nodra Tui na Jiu!” 30 Era kasiviti koya,+ ra taura na gasau qai mokulaka kina na uluna. 31 Nira vakalialiai koya oti, era luvata na isulu, ra vakasulumi koya tale ena nona isulu e sau, ra qai kauti koya me lai vakoti ena kau.+ 32 Nira lako tiko era qai sotava e dua na kai Kirini, na yacana o Saimoni. Era mani vakaroti koya me colata na kaunirarawa.*+ 33 Nira yaco yani ina vanua e vakatokai o Kolikoca, oya na Vanua ni Qavokavoka,+ 34 era solia vei Jisu na waini e waki vata kei na wai wiwi me gunuva,+ e tovolea qai bese ni gunuva. 35 Nira vakoti koya oti ena kau, era qai wasea na nona isulu e sau nira vakawirimadigi,+ 36 era qai dabe nira yadravi koya tiko. 37 Era qai vakabira ena ulunikau na ka e beitaki kina: “Qo o Jisu na nodra Tui na Jiu.”+ 38 Erau lauvako tikivi koya ena kau e rua na daubutako, e dua ena yasana imatau, dua tale ena yasana imawi.+ 39 Era vosavakacacataki koya,+ ra kurekure+ o ira na tavali 40 era tukuna: “O kaya sara mo talaraka na valenisoro o qai tara tale ena tolu na siga,+ bau vakabulai iko mada! Ke o luve ni Kalou, siro mada mai na kaunirarawa!*”+ 41 Era vakalialiai koya tale ga va ya na iliuliu ni bete, o ira na vunivola, kei ira na qase nira kaya:+ 42 “E lai veivakabulai sara tiko, e sega mada ga ni vakabulai koya rawa! E nodra Tui na Isireli,+ me siro mada mai na kaunirarawa* eda na qai vakabauti koya. 43 E vakararavi vua na Kalou, me vakabulai koya mada na Kalou ke vinakata,+ ni a kaya o koya, ‘Au Luve ni Kalou.’”+ 44 Erau bau vosavakacacataki koya tale ga na daubutako erau lauvako tikivi koya ena kau.+ 45 E qai butobuto na vanua taucoko me tekivu mai na ikaono ni aua* me lai yacova sara na ikaciwa ni aua.*+ 46 Rauta na ikaciwa ni aua, sa qai kaci ena domoilevu o Jisu: “Ilai Ilai lama sabakcani?” e kena ibalebale, “Noqu Kalou, noqu Kalou, na cava oni sa biuti au kina?”+ 47 Nira rogoca qori eso era tu e kea, era kaya: “Na tamata qo e kacivi Ilaija tiko.”+ 48 Mani cici sara e dua vei ira, taura e dua na vutovuto,* tonia ena waini wiwi, biuta ena mua ni gasau qai solia vei Jisu me gunuva.+ 49 Ia era kaya yani na kena vo: “Laivi koya tu mada! Meda raica sara, se na vakabulai koya o Ilaija se sega.” 50 E kaci tale ena domoilevu o Jisu, sa qai ciba.+ 51 E qai kasei rua+ na ilati ni valenisoro,+ tekivu sara ga mai cake me yaco i ra,+ e sakure na qele, ra qai kavida na vatu. 52 E tatadoladola na ibulubulu, qai ceburaki mai na yagodra na yalosavasava era sa mate* tu 53 (ni sa vakaturi oti o Jisu, era sa qai lako ina koro tabu* eso vei ira na raica na ka ya mai na ibulubulu), levu era raica na ka e yaco ya. 54 E rere vakalevu na turaganivalu kei ira na yadravi Jisu nira raica na uneune kei na veika e yaco, era kaya: “Qo dina na Luve ni Kalou.”+ 55 Era tiko tale ga e kea e levu na yalewa era a tomani Jisu mai Kalili mera mai vukei koya ena so na itavi,+ era raica tu yani vakayawa na ka e yaco, 56 eratou maliwai ira o Meri Makitala, Meri na tinai Jemesa kei Josese, kei na tinadrau na luvei Sepeti.+ 57 Ni sa yakavi e qai lako mai o Josefa, e dua na turaga vutuniyau mai Arimacea, e sa dua tale ga na tisaipeli i Jisu.+ 58 E lai kerea vei Pailato na turaga qo na yago i Jisu.+ Mani vakarota o Pailato me soli vua.+ 59 E kauta o Josefa na yago i Jisu qai ologa ena dua na lineni vinaka sara+ qai savasava, 60 e lai vakadavora sara ena nona ibulubulu*+ vou a taya ena babanivatu. Oti mani vaqiqica e dua na vatu levu ena icurucuru ni ibulubulu, qai gole yani. 61 Ia erau dabe toka ga ena yasa ni ibulubulu+ o Meri Makitala kei Meri adua. 62 Ena siga e tarava, na siga ni Vakavakarau,*+ era soqoni vata kina vei Pailato na iliuliu ni bete kei ira na Farisi, 63 era kaya: “Turaga, keimami nanuma ni se bula na dauveidabui ya, a kaya, ‘Au na vakaturi ni oti e tolu na siga.’+ 64 Ni vakarota mada me yadravi vinaka sara na ibulubulu me yacova na ikatolu ni siga, de ra lako mai na nona tisaipeli ra qai butakoca na yagona,+ ra qai kaya vei ira na lewenivanua, ‘Sa vakaturi mai na mate!’ Ena qai ca sara na veidabui qo, se bau vinaka cake e liu.” 65 E kaya vei ira o Pailato: “Me dua nomudou yadra. Dou lai raica me yadravi vinaka sara.” 66 Era lako mera lai sogota vinaka na ibulubulu nira dregata na kena isogo vatu qai dua na kena yadra.\n^ Kir., “na dra yalododonu.”\n^ Raica na iVakamacala ni Vosa\n^ Oya rauta na 12 na kaloko ena sigalevu.\n^ Kir., “era sa moce”.\n^ Oya o Jerusalemi.\n^ Na yaca e dau vakatokai kina na siga ni bera na Siga ni Vakacecegu, ra dau vakarautaka kina na Jiu na ka me baleta na Siga ni Vakacecegu.


Epenisa Cakobau | i Taukei\n« “Naulu na Mataivalu ni Viti kina Bara ni Savu me na laki lutu ka dromu yani kina vakadua” – Sotia [2000 coup].\nYadra Mada Talatala »\n“Na turaga e sa mai Vua na Kalou”\nOqo e dua na tiki ni Vola Tabu lekaleka ka titobu. Kevaka e sa mai vua na Kalou e dua na turaga e kena i balebale ni dodonu vua me sema tiko vua na Kalou. Na veivatulewa e cakava e dodonu me Vakalou. Nona bula me Vakalou.\nEna macawa sa oti a kau cake ki na keba o la na turaga ni Bau qo ena nona a veitaratara kei dua na cauravou sotia ena loma ni vale ni danisi. A rarawa vakalevu na turaga qo ka ni a lai moce ena cell ni mataivalu. Au duavata kei koya ena tikina qo ka ni a yaco e loma ni vale ni danisi na veivala ka sega ni dua na nodratou bisinisi na mataivalu. Ia, na taro talega me da taroga qo, na cava sara mada e lai cakava tu i vale ni danisi e dua na turaga ni vanua. Qo e nodra cakacaka ga na gone lalai. Au tokona kina nodra rai eso ni oqo na kedra i yaloyalo na noda turaga ni vanua- dau mateni qai vagonegonea. Sa ra sese na mataivalu, sese nai talatala ka ra qai sese na turaga. Me ra qai rai tale kivei o ira na noda gone ke sa va tu qo na ravisi ni veiliutaki ena noda vanua.\n6 Responses to “Epenisa Cakobau”\nSeptember 15, 2007 at 7:51 pm | Reply\nHe has shown you, O man, what is good; And what does God require of you But to do justly, To love mercy, And to walk humbly with your God? Micah 6:8\nLet us hear the conclusion of the whole matter: Fear God and keep His commandments, For this is man’s all. For God will bring every work into judgement, Including every secrete thing, whether good or evil.\nSeptember 16, 2007 at 3:53 am | Reply\nDua na ka meda na nanuma tiko ni voleka ni o ira na turaga kecega ni noda vanua era a rawata na nodra i tutu vakaturaga e na veivaluvaluti, na veivakamatei kei na veikanikani. Au sega ni vakabauta ni dua vei ira oqo “e sa mai vua na Kalou.” Se Kalou cava sara mada e vakatara na veikanikani me sala ni nona rawata e dua na turaga na nona i tutu. E da kila vinaka taucoko tu ni vaikanikani e sema vakavoleka sara ki na qaravi tevoro. E sega sega sara ni tovo vakalou.\nKevaka meda na raica lesu nai tukutuku ni yanuyanu o Bau, e dua ga na turaga ni yanuyanu lailai oya, sa i ratou na Yavusaratu. Ia me’u na tukuna talega eke ni sega tale ni qai dua e kawa dina ni Yavusaratu mai Bau e bula tiko e na gauna oqo ni ratou a sa kawaboko e na nodratou a valuti mai vei iratou na Vunivalu o koya e ratou sa turaga tiko mai Bau e na gauna e daidai. O ratou na taura tiko nai tutu ni Roko Tui Bau e ratou kawa ga ni vasu ki nai tutu oya. E da kila talega e na veitalanoa e da vakawilika ka rogoca ni dua na sala e dau vakarerei kina o ira na meca kei Bau oya ni ra sa dau kau mai na bokola, ra sa qai dau mai vakamatei ka ra wasei e loma ni rara ni bera ni ra qai vavi me ra laukana. Se i tovo vakalou ya se sega?\nNi’u lesuva tale nai ulutaga ni veitalanoa, ke tiko vei Ratu Apenisa nai lavo ka rawa ni sauma kina na nona i curucuru ka volia rawa talega kina na mena beer, o cei o Tomu , Dike kei Yare me ratou lai tukuna vua ni sega ni dodonu me curuma na vale ni danisi. E sega ni vanua me ra lakova ga na gone lalai ka sega talega ni vanua e ra lako duadua ga kina na gone na vale ni danisi. O koya ga e tiko vua nai lavo. E dui tu vei keda na noda vakatulewa meda na rokovi ira se meda na beci ira na noda turaga vakatau tiko e na bula e ra bulataka. E noda ga na kena vakatulewa.\nNi gauna ga e gadrevi kina na nodra veiliutaki, era na tiko me ra liutaki ira na nodra lewe ni yavusa ena kenai tavi taucoko sara. Na nodra gauna ni vakacegu ka ra via lakova yani kina e so na vanua ni veivakamarautaki, o cei o iko kei au me daru lai tukuna vua me me lai moce vakayakavi ni sega ni dodonu e na nona i tutu vakaturaga me mai curuma tu na vanua vakaoya. Nai yaloyalo cava o na qai via raici koya kina e na bula e bulataka, ya sa qai nomu vakatulewa saraga.\nSa nonai i tavi na turaga me liutaka vakavinaka ka lomana na nona tamata ka sa nonai tavi na lewe ni vanua me rokova ka lomana talega na nona turaga. Kevaka o sega ni via vakayacora na nomu i tavi vaka dua na i taukei lewe ni dua na yavusa ko vola kawa bula kina, e na sega saraga ni dua na lawa e na delai vuravura oqo o na veilewaitaki kina e na mataveilewai. Oya baleta ni mataveilewai e yavutaki mai na vei dodonu e vauci keda na lewei vuravura taucoko. E na yavu ni vakavulewa kei na veilawa ni noda vanua, e sega ni dua e turaga ka sega talega ni du e kaisi. E da sa tautauvata kecega.\nKoya gona oya, o Ratu Apenisa e vakayacora tikoga na nona dodonu me curuma na vanua ni veivakamarautaki ka vakayagataka na nona i lavo me volia kina na mena beer. Na nomu nanuma baleta na vanua e a tu kina ka vakavuna na nona lai coko tu e na veivakacudrui oya, qori talega e nomu dodonu. Sa vu levu duadua ga ni noda leqa nai taukei e na gauna e daidai ni da sa rui dau lai siova e so na ka e sega saraga kina na noda bisinisi. Sa bau rauti keda madaga o ratou na mataivalu busy-body ratou sa mai minding everybody’s business voli qo.\nSa veisau vakalevu na gauna ka sa oti ka yali yani na veitovo ka ra a kilai kina o ira na noda qase. Ia me na kua ni na yali vakadua vei keda na vakasama ni o keda e da dua na kawa tamata matalia e na dela ni vuravura oqo ka dua na ka eda kilai tani e vuravura oya na noda dau veimaroroi. Ni o sa tekivu mo na ceburaka e dua na nomu turaga, mo kila vinaka sara tiko ni o ceburaki iko tikoga. E na sega ni na bibi na kena tarogi, “O cei qo?”, e na bibi ga na kena tarogi, “e kai vei o koya qo?”.\nSeptember 16, 2007 at 9:43 am | Reply\nIo, eda sa sese, eda sa lako sese kecega. Sa sega e dua sa i valavala dodonu, sa sega sara e dua[Roma 3:23]. Me vaka na sipi, eda sa lako sese kecega ena Mata ni Kalou”. Na vu ni kena vakayagataki na sipi ena tikina oqo baleta ni o ira na sipi e ra dau veimurimuri tu ga. Sa liu tu ga nodra i liuliu era sa muri yani na kena vo. Edau kaya voli e dua na Turaga ni Lakeba ya ‘era veituitui vaka na soseti[sausages]…oya na i yaloyalo ni ni noda leqa na tamata ni kua. Eda sa lako sese kecega. O ira na Turaga, na lewe ni mataivalu ka okati kina o kedatou na mai veitalanoa tiko qo. Kaya o Paula na I Apositolo ena Roma 7:24 ” A tamata vakaloloma ko i au; o cei ena sereki au mai na yago ni mate [i vesu ni ca] oqo?.. Sauma talega o koya ka kaya[Roma 7:25 ” Au sa vakavinavinaka vua na Kalou ena vuku ni noda Turaga ko Jisu Karisito …Oya kemuni na wekaqu na Vanua me da dro kina ke da gadreva na bula ena gauna ni kua. Me da raici Jisu kecega ka ni o koya ga na Bula kei na Sala ni Bula..Turaga, Sotia se tawavanua, o Jisu e noda kecega…Me da gumatua ga ena veinanumi ena masu….\nSeptember 16, 2007 at 11:50 pm | Reply\nVua na wekaqu VB4FJ4Eva.\nSa vinaka, au vakabauta ke o na wilika na vakasama ka koto e cake, au vosa tiko ena vakasama ni veiliutaki. Na veiliutaki Vakalou. Ia, kevaka ko sa vinakata mo biuta laivi na Kalou mai na ‘equation’ ena sega ni veisau na vakasama ni veiliutaki. O ya ke o iko e dua na i liuliu ni vanua, politiki, se bisinisi e dodonu mo qarauna na nomu i tovo, na roka ni bula o bulataka se na nomu ‘conduct’ ka me kakua ni baleca se sakasaka ia, me rakorako ka matau me kua ni mavoa se vakacalai kina e dua. Dina vakalevu kina nai Vola Tabu ni karua ni vunau levu duadua o ya mo ‘lomana na kai nomu me vaka na nomu lomani iko vakai iko’. Oqo dina na bula vaka i Taukei. Era rai tiko na gone, na cauravou kei ira na goneyalewa ka sai ira oqo nai sausau vou kei Viti ni mataka. Na veiliutaki se veisusu e yaco nikua ena vakatautaka vakalevu na mataqali tamata era na liutaki Viti ni mataka. Me da digitaka rawa qo na mataqali Viti eda vinakata ni mataka.\nIa, se mani vakacava na cagi ni veisau e liwavi keda, na tiki ni Vola Tabu ka ‘quote’ taki toka e cake ‘Na Turaga sa mai vua na Kalou’ me na noda ‘guiding principle’ tiko ena kena vakadeitaki tiko na noda i tovo ni veirokorokovi kei na veidokai vei ira na noda vei Turaga Bale kei ira na vei Marama Bale ni noda vanua. Meu na kuria walega ena dua na vosavosa vakavalagi me ‘balance’ taka na noda rai- “If Change will not come from the Top voluntarily, it will come from the Bottom by Revolution”.\nSeptember 17, 2007 at 10:24 am | Reply\nWhen I was a child, I talked like a child, I thought like a child, I reasoned like a child; now that I have become a man, I am done with childish ways and have put them aside. ICorinthians 13:11\nBrethren, do not be children [immature] in your thinking; continue to be babes in [matters of] evil, but in your minds be mature [men] ICorinthians 14:20\nMoce jo Says:\nSeptember 19, 2007 at 9:36 am | Reply\nE dau qaqa ni noqu masu, “Turaga; au sa nanumi ira na veiliutaki vakalotu, vakavanua, vakamatanitu e Viti. Ni solia vei ira na vuku, na yalomatua, ka vakabibi na yalo ni rerevaki kemuni me keimami liutaki vaka vinaka kina na lewe i Viti. Ia ena gauna oqo sa qaqa ni noqu masu, Turaga; ni vakarusa laivi na cakacaka ni vunica na tevoro, sa mai vuaviritaka tu na matanitu digitaki e Viti. Ni ceburaka tiko e delavuvu ni vale na nodratou cakacaka vakabutobuto na i lawalawa oqo me ratou kila ni o ni se vatatulewa tiko ena i lakolako oqo. Au sa sarava tiko na i sau ni noqu masu.


E Dua na Gauna ni Vakavakarau - Ian S. Ardern\nOkotova 2011 | E Dua na Gauna ni Vakavakarau\nE Dua na Gauna ni Vakavakarau\nSa dodonu me da solia na noda gauna ena veika era bibi duadua.\nNa ikawalu ni iwase ni Vunautaka na Noqu Kosipeli e vagolea na noda rai ena vakayagataki vakayalomatua ni gauna. Ena wase oqo, e taumuria kina vei keda o Elder M. Russell Ballard ni dodonu me da vakadavora na takete ka vulica me da kenadau na iwalewale me da rawata kina (raica na Vunautaka na Noqu Kosipeli: iDusidusi ki na Veiqaravi ni Daukaulotu , 164). Me da kenadau na iwalewale e gadrevi me da rawata kina na noda takete e oka kina me da kenadau ena vakatulewataki ni noda gauna.\nAu vakavinavinaka ki na nona ivakaraitaki o Peresitedi Thomas S. Monson. Ena loma ni veika kece e dau cakava vakaparofita ni Kalou, e dau raica, me vaka a cakava na iVakabula, ni vo tiko na gauna me sikovi ira kina na tauvimate (raica na Luke 17:12–14), me laveti ira cake na dravudravua vakayalo, ka me dauveiqaravi vei ira kecega na tamata. Au vakavinavinaka talega ena nodra ivakaraitaki e vuqa tale ka ra dau solia na nodra gauna me ra qaravi ira kina na kai nodra. Au vakadinadinataka ni noda solia na noda gauna ena veiqaravi vei ira na tani sa dau marautaka na Kalou, oqori ena kauti keda voleka yani Vua. Ena dina na noda iVakabula ki na Nona vosa ni a kaya “ko koya sa yalodina ka gugumatua ena bula oqo, ena rawata na tikina sa vakarautaka ko Tamaqu me nona” (V&V 72:4).\nE sega vakadua ni volitaki na gauna; se vakacava na levu ni nomu tovolea, na gauna e dua na ka e sega ni rawa ni voli mai na dua na sitoa ena isau cava ga. Ia ni vakayagataki vakayalomatua, e sega ni vakaiyalayala na kena yaga. Ena veisiga kecega sa dau soli vei keda, sega ni saumi, na iwiliwili vata ga ni miniti kei na auwa me da vakayagataka, ka da vulica kina vakatotolo, me vaka e vakavuvulitaka vakamatau sara na serenilotu kilai levu, “Totolo ni gauna sega ni lesu mai” (“Na Gauna Lagilagi,” Serenilotu, naba 134). Se gauna cava ga e tu vei keda me da vakayagataka vakayalomatua. E kaya o Peresitedi Brigham Young, “Ka da sa vakavinavinakataka ga vua na Kalou ena vuku ni kena vakayagataki na gauna me yaga vei keda, ka na tarogi keda ena vuku ni noda vakayacora vakadodonu na tikina oqori” (Nodra iVakavuvuli na Peresitedi ni Lotu: Brigham Young , 316).\nEna veika e namaki vei keda, sa dodonu me da vulica me da tuva na noda digidigi me sota vata kei na noda takete de na qai tadravi keda na cagi ni lokuyara ka da cagina kina mai na dua na vakaoti gauna ki na dua tale. Eda sa vakavulici vakavinaka sara mai vua na iVakavuvuli Levu me baleta na tuvalaki ni veika me vakaliuci ena Nona kaya ena Nona Vunau ena Ulunivanua, “Ia dou vakasaqara taumada na matanitu ni Kalou, kei na nona yalododonu,” (Maciu 6:33, ivakamacala e ra a; mai na iVakadewa i Josefa Simici, Maciu 6:38). (Raica talega na Dallin H. Oaks, “Vakatabakidua ka Liu Taumada,” Liaona, Julai 2001, 99–102.)\nA vosa tiko o Alama ena veika me liu ena nona vakavuvulitaka ni “oqo na gauna me vakarautaki koya kina me lesu tale vua na Kalou” (Alama 12:24). Ena gadrevi na veituberi me baleta na kena ivakavakayagataki vinaka duadua na iyau talei oqo ni gauna me da vakarautaki keda me da lesu tale vua na Kalou, ia e sega ni cala ni da na biuta na Turaga kei na noda matavuvale ena ulu ni ituvatuva. E vakananuma vei keda o Peresitedi Dieter F. Uchtdorf ni “isema vakamatavuvale ena loloma e sipelitaki me g-a-u-n-a” (“Of Things That Matter Most,” Liahona, Nov. 2010, 22). Au vakadinadinataka ni gauna e vakasaqarai kina ena yalodina kei na masumasu na veivuke, ena vukei keda na Tamada Vakalomalagi me da vakabibitaka na veika e gadrevi kina vakalevu cake ena noda gauna mai na veika tale eso.\nNa vakayagataki vakaca ni gauna erau veiwekani voleka kei na vakawelewele. Ni da muria na ivakaro me da “kakua ni dau vakawelewele” (V&V 88:124), sa dodonu me da vakadeitaka ni gauna eda osooso tiko kina eda vuavuai vinaka tale tikoga kina. Me vakaoqo, e daumaka ni sa toka ga e qaqalo ni ligada na sala ni veitaratara totolo sara, ia me da vakadeitaka me da kakua ni bobula ki na sala eso ni veitaratara vakaoqo. Au vakila ni so era sa coriti tu ena so na ivalavala ni veivakabobulataki—na kena e vakabobulataki keda me da raica tiko ka vakauta tiko e veigauna na itukutuku ni veitalanoa ka vaka me da osooso tu kina.\nE levu na ka vinaka e basika ena sala rawarawa ni veitaratara kei na itukutuku. Au sa raica na kena veivuke meu curuma kina na veitukutuku au via dikeva, na vosa ni koniferedi, kei na ivolatukutuku ni kawa, kei na ciqomi ni imeli, na ivakananumi ena Facebook, na tuita, kei na itukutukuvolai. Ena levu ni kedra vinaka na veika oqo, e sega ni rawa ni da vakatara me biliraka tani ki na dua na yasana na veika e bibi cake. Sa dua na ka vakaciriloloma kevaka ena vakaluvuca tani yani na rawarawa ni dua na masu ena yalodina vua na Tamada mai Lomalagi dau loloma na talevoni kei na komipiuta, ena kedrau veisala vereverea. Me da totolo ni dau tekiduru me vaka ga na totolo ni noda dau vakau itukutukuvolai ena talevoni.\nEra sega ni rawa ni vakaisosomitaka vakadua na itokani dina era dau mokoti keda ka vakayaloqaqataki keda, o ira era dau masulaki keda ka vakasaqara na veika eda dau taleitaka na veiqito vakalivaliva kei na veiwekani dau semati ena initaneti. Au dau vakavinavinakataka vakalevu na noqu raici ira na lewe ni kuoramu, kalasi, kei ira ena iSoqosoqo ni Veivukei ena nodra dau veivukei. Ena veigauna vakaoqori sa yaco meu kila vakavinaka cake kina na ibalebale ni nona a kaya na iApositolo o Paula, “Dou sa qai sega tiko ni vulagi kina se kai tani, dou sa koro vata ga kei ira era sa lotu” (Efeso 2:19).\nAu kila na noda marau levu duadua e dau yaco mai ni da vagolei keda vua na Turaga (raica na Alama 37:37) kei na veika e kauta mai na icovi tudei mai na noda vagolei keda tu ena yalowai ki na vei auwa sega ni wili rawa ena initaneti ni veimaliwai, na qito ni teitei ena Initaneti, kei na vana manumanu. Au vakauqeti keda yadua me da taura ka meda lewa na veika oqori ka dau butakoca na noda veigauna vakamareqeti, me da kua ni vakatarai ira ena nodra iwalewale ni veivakabobulataki me ra lewai keda.\nMe noda na vakacegu e tukuna tiko na iVakabula (raica na Joni 14:27), sa dodonu me da solia na noda gauna ena veika era bibi duadua, io na veika ni Kalou e bibi duadua. Ni da semati keda vua na Kalou ena masu ena yalodina, wiliwili ka vuli e veisiga yadua mai na ivolanikalou, meda vakasamataka vakatitobu na veika eda sa wilika ka vakila, ka da qai vakayagataka ka bulataka na veilesoni e vulici kina, eda na voleka cake yani ki Vua. Na nona yalayala na Kalou ni kevaka eda vakasaqaqara vagumatua mai na veiivola vivinaka “Ena solia vei kemudou na [Kalou] na nona Yalo Tabu mo [dou] vuku kina” (V&V 121:26; raica talega na V&V 109:14–15).\nEna temaki keda o Setani me da vakayagataka vakatani na noda gauna ena veika vakalecaleca dau veivagolei tani. E dina ni na yaco mai na veitemaki, e vakavuvulitaka o Elder Quentin L. Cook ni o ira na“Yalododonu era rogoca na nona itukutuku na iVakabula era na sega ni vagolei tani mai na veisasaga veivakarusai ni veivagolei tani” (“O Iko Beka e Dua na Yalododonu?” Liaona, Nov. 2003, 96). E vakavulica vei keda o Hiram Page, e dua vei iratou na walu na ivakadinadina ni iVola i Momani e dua na lesoni yaga sara me baleta na veivagolei tani. A tiko vua e dua na vatu e dau raica mai kina na veika e qai vola ka kaya ni ivakatakila me baleta na Lotu (raica na V&V 28). Ena veivakadodonutaki nei Hiram, e tukuni ena dua na itukutuku ni qai kau na vatu ka laki qaqi me kuvu me kakua tale ni veivagolei tani.1 Au sureti keda me da raica na veika dau veivagolei tani ka vakaoti gauna e tu ena noda bula ka me qaqiraki yani me vaka na kuvu. Sa dodonu me da na yalomatua ena noda vakatulewa me laurai ni sa vakatautauvatataki na ivakarau ni gauna me okati kina na Turaga, na matavuvale, cakacaka, kei na itaviqaravi e taucoko. Me vaka era sa kila oti na lewevuqa, ni dau levu cake na marau ni bula ni da vakayagataka na noda gauna me da vakasaqara kina na veika e vinaka, totoka, se rogorogo vinaka, se daudokai” (Yavu ni Vakabauta 1:13).\nSa toso tikoga vakatotolo ki liu na gauna ena toso ni kaloko. Nikua na siga vinaka ni se toso tiko na kaloko ni bula oqo, me da railesuva kina na veika eda sa cakava tiko me da vakarautaki keda kina me da sota kei na Kalou. Au vakadinadinataka ni levu na kedra isau o ira era dau taura na gauna ena bula oqo me ra vakarautaki ira ki na bula sa bera mai kei na bula tawamudu. Ena yaca i Jisu Karisito, emeni.\nE Daumaka Sara Na Rai Cake\nRaica na ivolatukutuku ni bose ni Provo Utah Central Stake, Apr. 6, 1856, vol. 10 (1855–60), Church History Library, Salt Lake City, 273 (sa vakavoutaki na sipeli, pagitueti, kei na vakamatanivola levu): “E kaya o Father [Emer] Harris ni kaya na iApositolo ni da na veivala vata kei ira na veimatanitu vakatui kei na kaukauwa ena veivanua cecere. A kelia mai loma ni qele o Baraca Hiram Page e dua na vatu loaloa ka tawana ena nona taga. Ni yaco ki vale, a vakaraica tu mada. Sa laurai mai kina e dua na yatuvosa e vaka me volai tu ena pepa. Ena gauna ga sa tekivu me vola e dua na yatuvosa, sa basika tale mai ena vatu e dua tale na yatuvosa, me yacova ni sa vola rawa e 16 na draunipepa. A tukuni vei Baraca Josefa na ka oqo. A tarogi Josefa e dua na tamata kevaka e dina. Qai kaya o koya ni sega ni kila, ia a masu qai vakatakilai mai vua ni vatu oqori e vu mai vua na tevoro. A mani qaqiraki me pouta ka vakamai na veika sa volai tu. O ya e dua na cakacaka ni kaukauwa ni butobuto. Emeni.”\nMatabose ni Matavuvale\nKevaka sa Lailai na Vuku\nNa iTabatamata Digitaki


iKalawa e Muri ena Vakadewa ena Sivia na 750 na Vosa\n“E dau tukuni ni sega ni dua na cakacaka e vereverea me vaka na vakadewa.”—“The Cambridge Encyclopedia of Language.”\nNI BERA ni vakadewataki na ivola era tabaka na iVakadinadina i Jiova, ena vakarautaki vinaka mada, caka rawa na vakadidike sa qai volai. E dau raica na Tabana ni Volavola ena itikotiko liu mai Niu Yoka me donu na ka e volai, me vakayagataki tale ga na vosa ni veisiga. *\nNi oti qori, ena vakauta na Tabana ni Volavola na lewe ni ulutaga ina vica vata na drau na timi ni vakadewa e veiyasa i vuravura. E levu vei ira qori era vakaitikotiko sara ga ena vanua e vosataki kina na vosa era vakadewa kina. Levu era vakadewa ga ena nodra vosa ni sucu. E bibi mera kila vinaka na vosa vakavalagi kei na vosa era vakadewa kina.\nIKALAWA E MURI ENA VAKADEWA\nE muri na ikalawa kece qo ni vakadewataki na Yadra! ena vosa vakaSipeni\nRatou na raica na timi ni vakadewa e Sipeni na ulutaga vakavalagi e vakarautaki mai na itikotiko liu ni iVakadinadina i Jiova e Merika\nRatou na dikeva yadua na lewe ni timi na ulutaga\nNi bera na vakadewa, eratou na veivosakitaka e liu na ulutaga vakavalagi\nEratou na raica na dauvakadewa me rogo matau na ka e vakadewataki, e matata, vakavotuya na vakasama ena vakavalagi, qai donu na ituvatuva ni vosa e muri\nNi sa donu na ka kece, ena lai tabaki qai vakau ina veivanua e wiliki kina\nE yaga vei ira na dauwiliwili e veiyasa i vuravura nodra wilika sara ga ena nodra vosa na ivakasala vuku ena iVolatabu\nEra vakayacora vakacava na dauvakadewa nodra cakacaka?\nE kaya o Geraint e dua na dauvakadewa e vakaitikotiko mai Igiladi: “Au lewena e dua na timi ni vakadewa, e bibi gona na veitokoni. Ni dredre me vakadewataki eso na ka, keimami na veivosakitaka na kena iwali. Keimami sega ni kauai ga ena vosa yadua ia na iyatuvosa taucoko. Keimami dau vakasamataka vakavinaka na ibalebale ni vosa e vakayagataki kei na kena inaki me rawa nira taura rawa na dauwiliwili na ka e vakadewataki.”\nNa cava na inaki ni vakadewa?\n“Me kua ni kilai ni vakadewataki e dua na ulutaga, me nanumi ga ni a vakarautaki sara ga ena dua na vosanivanua. Keimami na saga gona me biu na vosa e rogo matau. Qori era na taleitaka kina na dauwiliwili, ra marautaka tale ga me vaka ga era kania tiko e dua na kakana vakatitiweli.”\nE yaga vakacava nodra tiko na dauvakadewa ena vanua e vosataki kina na vosa era vakadewa kina?\n“Ni keimami dau veimaliwai kei ira na lewenivanua, keimami kila kina na vosa era vakayagataka. Kena ivakaraitaki, e levu era vosa ga vakaWelesi e veisiga ena vanua qo. Keimami dau vakayagataka kina eso na vosa se ivosavosa ena neimami veivosaki kei ira na lewenivanua, me rawa ni kilai ke rogo matau vei ira, kilai rawarawa, qai veiuqeti. Ena vukei keimami qori me vakadewataki donu na vakasama.”\nE tuvanaki vakacava na nodra cakacaka na dauvakadewa?\n“E dui lesi ina timi yadua na itavi me qarava. Na imatai ni ka eratou na cakava na lewe ni timi, eratou na wilika na ulutaga vakavalagi me ratou kila kina na ivakarau ni yalo e vakavotui, na ituvatuva ni vosa, e baleti cei tale ga na ulutaga. Ratou na via kila, ‘Na cava na inaki kei na usutu ni ulutaga qo? Na cava e vakabibitaki kina?’ Qori ena veivuke ena neimami vakadewataka vinaka e dua na ulutaga.\n“Oti ena veivosakitaka qai soli vakasama kina na lewe ni timi. Vakacava sa matata na lewe ni ulutaga? Ena vakadewataki vakacava? Gauna e wiliki kina na ka e vakadewataki, e bibi me vakila na dauwiliwili na ivakarau ni yalo vata ga e tiko ena vakavalagi.”\nNa cava e okati ena nodratou itavi na lewe ni timi?\n“E vinakati mera taura rawa na dauwiliwili na ka e vakadewataki ena gauna ga era wilika kina. Qori na vuna e dau wiliki kina vakadomoilevu na ka e vakadewataki me rawa ni kilai ke sa matata.\n“Ni taipataka e dua na parakaravu o dauvakadewa, keitou na raica kece tiko na kompiuta. Keitou na raica vinaka me kua ni lutu se vakuri na vakasama. Keitou na raica tale ga me rogo matau, donu na kena ivolavolai, donu tale ga na vosa e biu. Dua vei keitou ena qai wilika vakadomoilevu na parakaravu. Ke tao nona wiliwili, keitou na saga me keitou kila na vuna. Ni sa vakadewataki na ulutaga taucoko, ena wiliki tale vakadomoilevu qai laurai ke tiko eso tale na ka me vakavinakataki.”\nSa dua dina na cakacaka levu!\n“Io! E dau vakilai sara ga na wawale ni oti e dua na siga ni cakacaka. Oya na vuna keitou na vakacegu vinaka kina, qai dikeva tale na vakadewa ena mataka e tarava. Oti e vica na macawa, ena vakauta mai na Tabana ni Volavola eso na veisau me caka. Sa na qai wiliki tale vakadomoilevu na ka e vakadewataki, me keitou vakadeitaka ni sa donu qai kilai rawarawa.”\nNa porokaramu cava ni kompiuta e vakayagataki?\n“Na kompiuta e sega ni rawa ni vakadewa. Ia e vakarautaka na iVakadinadina i Jiova na porokaramu ni kompiuta me vakarawarawataka neimami cakacaka. Kena ivakaraitaki, e tiko e dua na ivolavosa era tu kina na vosa kei na matavosa e dau vakayagataki vakalevu. Dua tale na porokaramu e rawa ni keimami raica kina na veika sa vakadewataki oti, kei na sala e wali kina eso na leqa e sotavi.”\nOni raica vakacava nomuni cakacaka?\n“Keimami raica me iloloma vei ira na lewenivanua. Keimami solia gona na neimami vinaka kece me rawa nira taleitaka na dauwiliwili na ka era wilika, ra vakila tale ga na kena yaga. Keimami dau marau ni tara na lomadra na dauwiliwili na ulutaga ena mekesini se na website, ra qai cakava sara na veiveisau ena nodra bula.”\nEra sa vakila e vica vata na drau na milioni e veiyasa i vuravura, na yaga ni nodra wilika ena nodra vosa na ivola era tabaka na iVakadinadina i Jiova. Na ivakasala vuku ena ivola, vidio, kei na website na jw.org, e yavutaki ena iVolatabu. E vakamatatataka ena iVolatabu na Kalou o Jiova ni vinakata mera rogoca na nona itukutuku “na veimatanitu, na veiyavusa, na duivosavosa.”—Vakatakila 14:6. *\n^ para. 4 Ena vakarautaki taumada na lewe ni ulutaga ena vosa vakavalagi.\n^ para. 25 Raica ena www.jw.org na ivola, katokatoni, kei na vidio ena nomu vosa kei na vica tale na drau na vosa.\nWebsite vakadonui ni iVakadinadina i Jiova\nSivia na 700 na vosa\nBrochure e tabaka na iVakadinadina i Jiova\nSivia na 640 na vosa\nMekesini e tabaka na iVakadinadina i Jiova\nSivia na 250 na vosa\nSivia na 100 na vosa\n“Au dau tautauvimate. Me ikuri ni noqu dau laurai vakavuniwai, e yaga tale ga vei au na ulutaga ni Yadra! ena vosa vakaMalagasy. Na ka au wilika kina e vukei au meu lewa vinaka noqu cudru. E vakamacalataki tale ga ena Yadra! na yaga ni kakana bulabula kei na vakaukauayago. * Niu muria na ka au wilika, sa mamada sara kina na tauvimate.”—Ranaivoarisoa, Madagascar.\n“Ni veivakasalataki o noqu vuniwai ena ka e baleta na bulabula vakayago, e dau vakayagataka na ulutaga ni Yadra! ena vosa vakaGujarati. A vakamacalataka ena dua na koronivuli na veika e baleta na wainimate gaga kei na vakayagataki vakasivia ni alakaolo. Oti e vica na macawa, era kaya na gonevuli ni vukei tamadra na ka e tabaki ena Yadra! Era sa vakayagataka ga vakalevu vei luvedra na nodra ilavo, sa sega soti na voli alakaolo.”—Janet, Idia.\n^ para. 52 E sega ni vakatura na Yadra! e dua na mataqali kanamusu se ka me cakava e dua me bulabula kina vakayago. Qori na vakatulewa eda na dui cakava nida sa vakasamataka vakavinaka na mataqali kanamusu se vakaukauayago e ganiti keda.\nQo nona italanoa ina Yadra! e dua na tina mai Angola, e vakamacalataka kina na ka e tukuna o watina me baleta na luvedrau gonetagane: “A vakayalia na luvequ yabaki walu nona penikau, mani taura nodra penikau eso na lewe ni nona kalasi. Ni sarava oti ena jw.org na vidio Kua ni Butako ena vosa vakaPotukali, a vakaraitaka vakadodonu o luvequ na ka a cakava. A kerea me keirau veitomani i koronivuli, me lai kere veivosoti, me tukuna tale ga na vuna e vakasuka kina na penikau. A vakadonuya o qasenivuli me keirau vakaraitaka na vidio vei ira na lewenikalasi. Nira sarava oti, era kaya e levu na gone nira na sega ni butako tale.”\nPorokaramu ni Vuli Vosa!\nEra sevutaka na iVakadinadina i Jiova ena 2014 na JW Language. Qori na porokaramu e rawa nira vakayagataka ena nodra iyaya vakalivaliva o ira na vulica tiko e dua na vosa. E sega ni saumi na porokaramu qo, qai vukei ira na vuli tiko mera kila vinaka na vosa era vulica, me vaka na vosa vakaBengali, Jaina, Vakavalagi, Varanise, Jamani, vakaIdia, Idonisia, Itali, Japani, Korea, Myanmar, Potukali, Rusia, Sipeni, Swahili, Tagalog, Tailadi, kei na vosa vakaTaki. Ena vakarautaki ena levu tale na vosa ni toso na gauna. Mo kila eso tale na ka me baleta na porokaramu qo, rai ena jw.org qai vaqara na JW Language.\niMeli iMeli iTukutuku ena Duidui Vosa—Veika e Okati ena Vakadewa


2 Samuela 3 | iVolatabu ena Internet | Vakadewa ni Vuravura Vou\niKarua ni Samuela 3:1-39\nKaukaua tiko ga na vuvale nei Tevita (1)\nRatou na tagane na luvei Tevita (2-5)\nLai to vei Tevita o Apineri (6-21)\nVakamatei Apineri o Joapi (22-30)\nLolositaki Apineri o Tevita (31-39)\n3 E toso tiko ga na nodrau veivaluvaluti na vuvale nei Saula kei na vuvale nei Tevita, e kaukaua tiko ga o Tevita+ e malumalumu tiko ga na vuvale nei Saula.+ 2 E sucu e Epironi eso na luvena tagane o Tevita.+ Na nona ulumatua o Aminoni+ na luvei Einoami+ na yalewa ni Jesirieli. 3 Na kena ikarua o Kiliapi, e luvena vei Apikali+ na yada nei Nepali na turaga ni Kameli, na kena ikatolu o Apisalome+ na luvei Meaka, na luvei Talimei+ na tui Kesuri. 4 Na kena ikava o Atonaija+ na luvei Akici, na kena ikalima o Sefataia na luvei Epitali. 5 Na kena ikaono o Iciriami, e luvena vei Ekila na wati Tevita. Qo o ira na luvei Tevita era sucu e Epironi. 6 Ni veivaluvaluti tiko na vuvale i Saula kei na vuvale i Tevita, e vakaukauataka tiko ga o Apineri+ na nona itutu ena vuvale i Saula. 7 E dua na watina lailai o Saula, na yacana o Risipa,+ na luvei Eya. E qai kaya vei Apineri o Isiposeci:+ “Na cava o veiyacovi kina kei na watina lailai na tamaqu?”+ 8 E cudru vakalevu o Apineri ena vosa i Isiposeci, e kaya: “O yau na ulu ni koli ni Juta? Me yacova mai na gauna qo e dei tiko ga noqu lomani ira na vuvale i tamamu o Saula, o ira na tacina kei ira na nona itokani, au sega ni soli iko e liga i Tevita. Ia o qai beitaki au nikua niu cala kei na dua na yalewa. 9 Me vakayacora mada ga na Kalou vei Apineri me kuria tale ga, keu sega ni cakava vei Tevita na ka e bubuluitaka vua o Jiova:+ 10 me tokitaka na matanitu mai na vuvale i Saula qai vakataudeitaka na idabedabe vakaturaga i Tevita me lewai Isireli kei Juta mai Tani me yaco i Pieri-sepa.”+ 11 E sega sara ga ni sauma rawa na vosa i Apineri ni rerevaki koya.+ 12 E tala sara eso na italai o Apineri vei Tevita, e kaya: “E nei cei na vanua?” E kaya tale: “Me daru veiyalayalati mada, au na cakava na ka kece* meu vukici ira taucoko na Isireli mera tokoni kemuni.”+ 13 E qai kaya o koya: “Sa vinaka! Au na veiyalayalati kei iko. E dua ga na ka au kerea vei iko, mo kua ni mai raica na mataqu vakavo ga ni o kauti Maikali+ mai na luvei Saula ni o mai raici au.” 14 E talai ira sara na italai o Tevita vei Isiposeci+ na luvei Saula, e kaya: “Mo solia mai na watiqu o Maikali, e musuki tu vei au ena 100 na kuliniyagodra vakatagane na kai Filisitia.”+ 15 E talatala sara o Isiposeci me lai kau mai o Maikali vei watina, o Palitieli+ na luvei Leisi. 16 Ia e taubale tiko ga vata kei koya o Palitieli na watina, e tagi voli ni muri koya tiko me yaco sara i Peurimi.+ E qai tukuna vua o Apineri: “Lako, lesu tale!” E mani lesu tale o koya. 17 E vakauitukutuku o Apineri vei ira na qase ni Isireli, e kaya: “Sa dua na gauna balavu oni vinakata tiko me nomuni tui o Tevita. 18 Qo moni yavala, ni tukuna o Jiova vei Tevita: ‘Ena liga i Tevita+ na noqu dauveiqaravi au na vakabulai ira na noqu tamata na Isireli mai na ligadra na kai Filisitia kei na ligadra na kedra meca kece.’” 19 E vosa vei ira na Penijamini+ o Apineri. E lai vosa duadua tale ga vei Tevita e Epironi me tukuna vua na ka kece era duavata kina na Isireli kei na vuvale taucoko i Penijamini. 20 Ni yaco yani i Epironi vei Tevita o Apineri kei na 20 na tamata, e caka magiti o Tevita vei Apineri kei ira na tamata era lako vata yani. 21 E qai kaya vei Tevita o Apineri: “Meu lako mada meu soqoni ira vata na Isireli vua na noqu turaga na tui, mera veiyalayalati kei kemuni, moni nodra tui o ira kece oni vinakata.” E mani talai Apineri o Tevita, e lako yani ena vakacegu. 22 Ena gauna qori era lesu mai na ivalu na dauveiqaravi nei Tevita kei Joapi, e levu sara na itokinivalu era kauta mai. E sega ni tiko vata kei Tevita e Epironi o Apineri ni talai koya yani ena vakacegu. 23 Ni yaco mai o Joapi+ kei ira kece na nona mataivalu, e tukuni sara vei Joapi: “E lako vua na tui o Apineri+ na luvei Neri+ qai talai koya yani na tui, e lako sara ena vakacegu.” 24 E mani lako vua na tui o Joapi, e kaya: “Na cava oni cakava? E lako mai vei kemuni o Apineri. Na cava oni vakatalai koya kina me lesu ena vakacegu? 25 Oni kilai Apineri vinaka na luvei Neri! E lako mai ke me dabui kemuni, me kila na nomuni veilakoyaki, me kila tale ga na ka kece oni cakava tiko.” 26 E biuti Tevita sara o Joapi, e tala eso na italai mera muri Apineri, era kauti koya lesu mai na mataniwai e Saira, ia e sega ni kila kina e dua na ka o Tevita. 27 Ni lesu mai Epironi+ o Apineri, e kauti koya sara vakatikitiki o Joapi ina loma ni matamata me vosa duadua ga vua. Ia e suaka e kea na ketena o Joapi me sauma na nona vakamatei* Asaeli +na tacina, mani mate o Apineri.+ 28 Ni qai rogoca e muri o Tevita, e kaya: “Au sega sara ga ni cala o yau kei na noqu matanitu ena mata i Jiova ena vakadavei ni dra+ nei Apineri na luvei Neri. 29 Me sauti Joapi+ ga kei na vuvale taucoko nei tamana na nona ivalavala. Me kua ni mudu ena vuvale nei Joapi na tamata e drodro mai na yagona tabu e dua na ka,+ se vukavuka,+ se na tamata e vakayagataka tiko na itokatoka ni waniculacula,* se dua e mate ena iseleiwau, se dua e viakana!”+ 30 E mani vakamatei Apineri+ o Joapi kei Apisai+ na tuakana ni a vakamatei Asaeli na tacidrau ena ivalu+ mai Kipioni. 31 E qai kaya o Tevita vei Joapi kei ira kece na tamata era tiko vata kei koya: “Moni dresulaka na nomuni isulu, ni vakaisulutaga moni yasovaki Apineri.” E muria tiko yani o Tui Tevita na tavata. 32 Era buluti Apineri e Epironi, e tagi ena domolevu na tui ena ibulubulu nei Apineri, era veitagicaki tale ga na tamata kece. 33 E lelevaki Apineri na tui, e kaya: “Me mate o Apineri me vaka e mate e dua na tamata yalowai? 34 E sega ni vesu na ligamu,E sega ni qamu na yavamu ena iqamu.* O bale me vaka e dua e bale e matadra na daubasulawa.”*+ Era tagicaki koya tale na tamata kece. 35 Oti era lako kece mai na tamata mera solia na madrai ni veivakacegui* vei Tevita ni se siga na vanua, ia e bubuluitaka o Tevita: “Me vakayacora mada ga vei au na Kalou me kuria tale ga keu kania na madrai se dua tale na ka ni bera ni dromu na matanisiga!”+ 36 Era raica kece na tamata, era taleitaka. Era taleitaka na ka kece e cakava na tui. 37 Era qai kila kece ena siga oya na tamata kei ira kece e Isireli ni a sega ni vakavuna na tui na mate nei Apineri na luvei Neri.+ 38 E qai kaya na tui vei ira na nona dauveiqaravi: “Vakaevei, oni kila ni bale nikua e dua na turaga, e turaga rogo e Isireli?+ 39 Au sa malumalumu nikua, ia au lumuti meu tui,+ erau sa rui voravora vei au+ o rau na tagane qo, o rau na luvei Seruaia.+ Me sauma mada ga o Jiova na ca e cakava na dau caka ca.”+\n^ Ipe., “raica! e tiko vata kei kemuni na ligaqu.”\n^ Ipe., “dra o.”\n^ Rairai dusia na tagane lokiloki e cakava na cakacaka ni yalewa.\n^ Ipe., “kopa.”\n^ Ipe., “luve ni tawayalododonu.”\n^ Se “madrai ni lolosi.”


The Fiji Times » Na wai vakaitaukei\nNa wai vakaitaukei\n29 September, 2014, 8:59 am\nUpdate: 8:59AM ESA koto oqo era na i kuri ni wai vakaitaukei ka veivuke mai kina na tabana ni i Taukei, i tovo kei na vosa e na veimacawa, ni wiliwili sara yani.\n66 LUARAKI DRA\n1. Seisei na drau ni vasili ni viti damu (matailailai se lolokula, vakawaikatakata, me qai dau gunuvi wasoma.\nNa macake e vu mai ena kena lau kana vaka sivia na na kakana kamikamica. Dau tauvi ira vakalevu na gone. Dau vulavula na yame, vakavuna me boic na loma. Ra sega ni taleitaka na kana, qai dromodromo kata na nodra suasua.\n1. Qili na drau ni kavika, kari na tolona, yaca na cagolaya, vusoi qai gunuvi.\n2. Tuki se yaca na cagolaya, tavuloni ka vusoi ena wai katakata tabua qai gunuvi.\n3. Vakarikaria mada na tolo ni wi, qai karia mai nakena e tiko e loma, tavulona, vusoi ena wai katakata, gunuvi\n4. Yaca na cagolaya, tuki na na drau ni tavola, me rau qai vusoi vata ena waidroka, gunuvi\n5. Kari na tolo ni maqo dina qara i matanisiga, vuloni, gunuvi me bogi va.\n6. Sava vinaka na totowiwi, sovusovu ni drau ni quawa, kei na drau ni kavika, mera qai mai usoraki ena dia ni sepuni me yacova ni sa vakawai. Vakaturuma ena turuturu ni waimai na paipo, qai lobka ena dua na isepuni. Ke Sinai vakarua na sepuni, san a daumaka sara.\n7. Me qili na drau ni kavika, kari tale na tolona. Rau qai waki vata, vusoi ena wai batabata, gunuvi.\n8. Me beti mai drau ni kavika kei na drau ni molau, sava vinaka, tuki qai vusoi vata kei na wai. Qo e dau yaga sara vei ira na gone ke tabukatalautaki.\n9. Me beti mai na drau ni tavola, vusoi ena wai batabata, me tabukatalautaki.\n10. Kari na tolo ni maqo dina, vakawaikatakata, vusoi, gunuvi ni se bera na kana.\n1. Me rau qili na drau ni seuvaci kei na drau ni botebotekoro, qai sui kina yagodra tabu na marama.\n69 MATA (mavoa)\n1. Mamai se tuki na drau ni yalu, kena wai me qai sui kina na mata.\n2. Beti na drau ni dilo, sava vinaka, vusovusoraki ena loma ni dua na beseni ena sova tu kina na wai droka. Oqo mena na sava kina na mata.\n1. Musu na tolo ni yalu, karia tani na kulina i sau, qai katia na kena e loma me matailalai, vakaturuma vakalalai kina na waidroka, qai buluta kina na mata- ni- ika.\nMataqali karokaro matailelevu, se dua na mavoa makawa, dau toka ena yava kei na liga, dau sega ni mavo, mamaca dredre, rairai vaka na drakulu e daku ni ose. Rairai o koya beka e vakatokai kina me mata-ni-ose.\n1. Qili na drau ni wabosucu, sui kina na matana, vesu ena i sulu savasava.\n2. Qili na drau ni lata ni viti (drau i lalai), sui kina na mata ni mavoa.\n3. Vakararagi na drau ni bulatawamudu, loba na kena wai ena mata ni mavoa.\n4. Qili na drau ni kaukamea, sui ena mata ni mavoa, bulu/ botani kina na mata ni mavoa , vadreti.\n72 Mate NI GACAGACA (TB-tuberculosis)\nTibi ni yatevuso. O koya e tauva e dau lila, lutu na yago, kasivi taki se lua taki na dra vusovusoa, vu maca.\n1. Mamai na drau ni sinu (baravi), gunuvi na kena wai.\n73 MATE NI IVI / MATE NI SOLO / KARA\n1. Tuki na tolo ni covatu, yacaraki ena mata ni solo se kara.\n75 MATE NI UTO\n1. Kari na kuli ni sagale, qai vusoi ena wai batabata, gunuvi.\n2. Me kari na kuli ni makosoi, vuloni, ena waikatakata, gunu ni sa via batabat, gunu tiko me yacova ni sa waicala.\n3. Me tuki na drauna kei na tolo ni wacece, biuta tani na sena kei na vuana, vakawai vakarauta, saqa, gunuvi.\nE wai tale ga ni paralase, wamalai, tubunidra, matenito, kei na mate ni suka.\n76 MATENIVULA (me rawa ni lako vinaka)\n1. Beti mai na drau ni senitoa damu, vauvau, bele kei na kalabuci, vusoi sara vakavinaka me weliwelia, vakawai, gunuvi.


Na iVolatabu vakaAiladi i William Bedell\nWILIKA ENA VOSA Afrikaans Albanian Amharic Arabic Armenian Armenian (West) Aymara Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luvale Macedonian Malagasy Maltese Maya Myanmar Ngabere Norwegian Nyaneka Nzema Ossetian Papiamento (Aruba) Papiamento (Curaçao) Polish Portuguese (Brazil) Quechua (Bolivia) Romanian Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Totonac Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zapotec (Isthmus) Zulu vakaViti\niVolatabu i Bedell—Sasaga Lailai me Kilai Vinaka Kina na iVolatabu\nA LAKO i Ailadi na bete ni Igiladi o William Bedell ena 1627, qai lomatarotarotaka e dua na ka. Era levu kina na lotu Katolika, ia era vosa yaco tu ena vanua na Lotu Tawase ni Peritania. Eso tale era qai tawase mai na Lotu Tawase qori era vakadewataka na iVolatabu ena vosa era kilai e Urope taucoko. Ia e sega ni dua e makutu ni vakadewataka ina vosa vakaAiladi.\nE nanuma o Bedell “ni sega ni dodonu mera vakawaleni” na lewe i Ailadi “me yacova nira sa vulica na vosa vakaValagi.” E lalawataka sara me vakadewataka na iVolatabu ena vosa vakaAiladi. Ia e tusaqati vakaukaua, vakauasivi vei ira na lotu Tawase. Na vuna?\nSAQATI NA VAKAYAGATAKI NI VOSA QO\nE raica o Bedell ni nona itavi sara ga me vulica na vosa vakaAiladi. Na gauna e iliuliu kina ena koronivuli na Trinity College e Dublin vaka kina nona qai bete e Kilmore, e uqeti ira na gonevuli mera vakayagataka sara ga na vosa qo. A tauyavutaka na koronivuli qori o Queen Elizabeth I mai Igiladi. E vinakata vei ira na lai vuli kina mera italatala ra qai veivakavulici ena iVolatabu nira vakayagataka na vosa vakaAiladi. Qori sara ga na ka a saga o Bedell.\nE levu ga era tiko e Kilmore era vosa vakaAiladi, na vanua tale ga qo e lewa tiko kina na bete. E kerea gona o Bedell mera lesi kina na italatala era kila na vosa vakaAiladi. E yavutaka nona kerekere ena vosa ni yapositolo o Paula ena 1 Korinica 14:19, e kaya: “Ena ivavakoso, e vinaka cake vei au meu cavuta e lima na vosa ena noqu vakasama, meu rawa ni vakavulici ira eso, mai na noqu kila sara e tininaudolu na vosa ena dua tale na mataqali vosa,” era kila ga e vica.\nEra saga na vakailesilesi mera tarovi koya. Era kaya na daunitukutuku makawa nira kaya eso ni kena vakayagataki na vosa vakaAiladi e “vakarerevaki ina Matanitu,” so tale era kaya ni “sega ni taleitaka na Matanitu.” So era nanuma ni vinakata o Igiladi mera kua ni kila e levu na ka na lewe i Ailadi. E vica na lawa era vakaukauataki kina na lewe i Ailadi mera biuta na nodra vosa kei na nodra itovo, mera vulica ga na vosa vakavalagi kei na ivakarau ni bula era kilai kina.\nNONA SASAGA O BEDELL\nE sega sara ga ni kauai o Bedell ena ka e vakaukauataki qori mera cakava. Ena itekitekivu ni veiyabaki ni 1630 e tekivu vakadewataka ina vosa vakaAiladi na iVolatabu vakavalagi e se qai tabaki vou (na King James Version ni 1611). E via vakadewataka na iVolatabu era kila e levu. E nanumi ira vakalevu na dravudravua, ke ra sega ni kila na veika e volai tu ena iVolatabu, ena dredre mera vakadidike ra qai muria na sala e rawati kina na bula tawamudu.—Joni 17:3.\nE sega ni qai kena imatai o Bedell. Rauta na 30 na yabaki yani e liu, a raica e dua tale na bete o William Daniel, ni sa bau dredre dina nona vulica e dua na iVolatabu ke “volai tu ena vosa e sega ni kila.” A vakadewataka o Daniel na iVolatabu vaKirisi vaKarisito ina vosa vakaAiladi. Sa qai nona itavi qo o Bedell me vakadewataka na iVolatabu vakaIperiu. Na iVolatabu gona i Bedell e tiko kina na nona ivakadewa kei na nei William Daniel. Na iVolatabu qo e imatai ni iVolatabu duadua ga me vakadewataki taucoko ena vosa vakaAiladi me yacova ni oti e 300 tale na yabaki.\nE vuku ena vosa vakaIperiu o Bedell qai vakayagataka e rua na lewe i Ailadi me rau vukei koya ena nona vakadewa mai na vosa vakavalagi ina vosa vakaAiladi. Dua na cakacaka levu e vakayacora kei na rua tale me ratou dikeva, ratou railesuva na veitikina yadua. Eso na idusidusi eratou vakayagataka—na ivakadewa vakaItali nei Giovanni Diodati e daunicioloji mai Suwiteni, vaka kina na Septuagint, qo na ivakadewa vaKirisi ni iVolatabu vakaIperiu, kei na dua na ivolavivigi makawa ni iVolatabu vakaIperiu.\nEratou muria na nodra cakacaka o ira na vakadewataka na iVolatabu na King James Version, (levu e kilai ira sara vakavinaka o Bedell) qai biu tale ga na yaca ni Kalou ena vica na vanua ena iVolatabu. Kena ivakaraitaki, na Lako Yani 6:3, e vakadewataki kina na yaca ni Kalou me “Iehovah” (Jiova). E maroroi na ivola a vakadewa kina o Bedell ena vale ni vola na Marsh’s Library, mai Dublin, e Ailadi.—Raica na kato “Nanumi Qai Kilai o Bedell.”\nSA QAI TABAKI\nE vakaotia nona sasaga o Bedell ena rauta na 1640. Ia a sega ni tabaka rawa. Na vuna? Dua ni tusaqati tiko ga vakaukaua. O ira na dauveivakalewai era vakaucacataka nona daunivakadewa nuitaki o Bedell, nira nanuma ni na sega ni vakabauti na nona cakacaka. Era nakicataki koya mada ga me vesu qai bala e valeniveivesu. E bula donuya tale ga o Bedell na gauna e vakayacori kina na vakadavedra kei na vakaduduile ena 1641 nira saqati vakaukaua na lewe i Igiladi. Era taqomaki Bedell ena dua na gauna na lewe i Ailadi nira kila ni kauaitaki ira dina, ia e turaga ni Igiladi. Yaco na gauna mera biuti koya e valeniveivesu na sotia era saqata na matanitu, qai vakaloloma na ituvaki ni vanua qori, mani totolo kina nona mate ena 1642. A sega kina ni raica na kena tabaki na nona cakacaka.\nUsutu ni ivola taumada a vakadewataka o Bedell, rauta na 1640, kei na iVolatabu a tabaki ena 1685\nA voleka ni yali kece na cakacaka i Bedell ena gauna e yanaraki qai vakacacani kina na nona vale. Vinaka ga ni a maroroya e dua na nona itokani voleka na ka kece a vakadewataka tu. E qai taura kina na ivakadewa qori o Narcissus Marsh, a ajibisovi ni Armagh, bete kilai levu duadua ni lotu e vakatokai na Church of Ireland. E vukei koya vakailavo e dua na saenitisi o Robert Boyle, mani tabaka kina ena doudou na iVolatabu i Bedell ena 1685.\nSASAGA LAILAI IA E BIBI\nE sega ni kilai e vuravura raraba na iVolatabu i Bedell. Dina ni dua sara na sasaga lailai qori, ia e bibi ni sagai me kilai kina vakavinaka na iVolatabu, vakauasivi vei ira na vosataka na vosa vakaAiladi—e Ailadi, Sikoteladi, kei na levu tale na vanua. Era na vakacegui kina vakayalo nira sa rawa ni wilika na Vosa ni Kalou ena nodra vosa ga ni sucu.—Maciu 5:3, 6.\n“Gauna e wiliki kina na iVolatabu i Bedell, keimami rogoca na vosa ni iVolatabu ena neimami vosa sara ga ni sucu. A vukei keitou vakavuvale qori me keitou mai vulica na ka dina vakaivolatabu.”\nE se vukei ira tiko ga na taleitaka na ka dina na iVolatabu i Bedell mera vakila na veika qori me yacova mai na gauna qo. E kaya e dua e dau vosa vakaAiladi, e se qai vulica tiko ga qo na iVolatabu: “Gauna e wiliki kina na iVolatabu i Bedell, keimami rogoca na vosa ni iVolatabu ena neimami vosa sara ga ni sucu. A vukei keitou vakavuvale qori me keitou mai vulica na ka dina vakaivolatabu.”\nNanumi Qai Kilai o Bedell\nLAKO YANI 6:3 NA MAYNOOTH BIBLE\nA tabaki na iVolatabu i Bedell ena 1685, voleka ni 300 na yabaki e sega ni dua tale na iVolatabu me vakadewataki taucoko ena vosa vakaAiladi. Ena 1981, era vakadewataka na vuku ni Katolika na iVolatabu Maynooth Bible ena vosa vakaAiladi ni gauna qo. Ena kena ivakamacala taumada, e vakavinavinakataki kina na “cakacaka levu ni lotu na Church of Ireland ni a tabaka na ilavelave ni iVolatabu qori ena ika17 ni senitiuri.” Qori sara ga na ivakadewa i Bedell, ia wale tiko ga qo e vakatabuya na lotu Katolika mera wilika na nodra lewenilotu na iVolatabu i Bedell.\nLAKO YANI 6:3 IVOLATABU I BEDELL\nEna 1971 era tabaka na vuku era vakadewataka na Maynooth Bible eso na cakacaka era a vakavakarau yani kina. Dua na kena iwase na Pentatúc (se Penitatuki), qo na imatai ni lima na ivola ena iVolatabu. Ena nodra vakavinavinakataka na vuku ni Katolika na cakacaka a tekivuna o Bedell, era biuta sara ga ena tabaniveva e dau biu kina na ulutaga levu na matavosa qo, “iVakananumi kei William Bedell.”\nEra vakayagataka na daunivakadewa ni Pentatúc na vosa vakaAiladi “Iávé” me yaca ni Kalou ena levu na vanua era kune kina ena iVolatabu vakaIperiu, e volai ena va na matuavosa vakaIperiu na Tetragrammaton, e vakadewataki vakadodonu me YHWH. E dua na kena ivakaraitaki e kune ena Lako Yani 6:2-13. Ka ni rarawa na gauna e tabaki kina na Maynooth Bible, era sega ni vakatotomuri Bedell na edita ni tabaivola nira biuta tani na yaca ni Kalou ra qai sosomitaka ena vosa “an Tiarna” (na Turaga).\niVakadewa ni iVolatabu Daunivakadewa iVolatabu iTukutuku Makawa & iVolatabu\niMeli iMeli iVolatabu i Bedell—Sasaga Lailai me Kilai Vinaka Kina na iVolatabu


Na Luve ni Bulumakau Koula | iTalanoa Vakaivolatabu\nOILEI! Na cava era cakava tiko oqo na tamata? Era sokalou tiko ina dua na luve ni bulumakau! Na cava era cakava tiko kina na ka oqo?\nNi lai dede tiko o Mosese ina ulunivanua, era qai kaya: ‘Eda sega ni kila na ka sa yaco vei Mosese. Meda bulia e dua na kalou me kauti keda tani e ke.’\nE kaya na tuaka i Mosese, o Eroni: ‘Sa vinaka. Ni luvata mai vei au na nomuni sau koula.’ E vakawaicalataka sara o Eroni me bulia kina e dua na luve ni bulumakau koula. Era qai kaya: ‘Qo na noda Kalou, e kauti keda mai Ijipita!’ E dua nodra soqo levu na Isireli, ra qai sokaloutaka tiko na bulumakau koula.\nE cudru sara ga vakalevu o Jiova ni raica na ka oqo. E kaya vei Mosese, ‘Lako sobu sara vakatotolo. Era sa cakava tiko na ka ca na tamata. Era sa guilecava na noqu ivunau ra qai cuva tiko ina bulumakau koula.’\nNi lako sobu yani o Mosese, e raica na veika oqo. Era meketa tiko na bulumakau koula ra qai lagasere! Na levu ni nona cudru, a viritaka sobu na vatu ni vunau e rua, mani kakavorovoro. E vakawaicalataka na bulumakau koula qai qaqia me matailalai me vaka na kuvuniqele.\nSa dua sara ga na ka ca oqo era cakava na Isireli. E kaya kina o Mosese vei ira e so na tagane mera taura na nodra iseleiwau. ‘Vakamatei ira na qarava tiko na bulumakau koula.’ Era vakamatei kina e lewe 3,000. E vakaraitaka oqo ni dodonu meda qaravi Jiova duadua ga, sega ni o ira na kalou lasu.\nLako Yani 32:1-35.\nEra Bulia na Isireli na Luvenibulumakau Koula\nEra bulia na Isireli na matakau ra qai tukuna ni vakatakarakarataka na Kalou, ia vakacava a vakadonuya na Kalou?\niMeli iMeli Na Luve ni Bulumakau Koula


Yalodina Vua na Kalou o Jope | iTalanoa Vakaivolatabu\nO LOMANA beka na tamata tauvimate oqo? Na yacana o Jope, na yalewa oqori e watina. O kila na ka e kaya tiko vei Jope? ‘Vosavakacacataka na Kalou mo mate.’ Meda raica mada se cava e kaya kina na vosa oya, kei na vuna e sotava kina o Jope na bula dredre.\nE tamata yalodina o Jope qai dau talairawarawa vei Jiova. E tiko ena vanua o Usi, volekati Kenani. E taleitaki Jope vakalevu o Jiova, ia e dua e dau sevaki koya. O kila beka se o cei?\nOqori o Setani na Tevoro. Nanuma tiko ni o koya na agilosi ca e cati Jiova. A vakavuna nodrau talaidredre o Atama kei Ivi, qai nanuma ni rawa ni cakava vei ira na tamata kece. Ia, a rawata beka? Sega. Vakasamataka mada na levu ni tagane kei na yalewa yalodina eda sa vulica oti mai. O cei so o nanuma rawa?\nNi rau sa mate o Jekope kei Josefa mai Ijipita, sa qai mai tamata yalodina tiko yani ena vuravura taucoko o Jope. A vinakata o Jiova me kila o Setani ni na sega ni rawai ira kece na tamata mera talaidredre, sa qai kaya: ‘Raici Jope mada e yalodina tiko ga vei au.’\nE kaya o Setani: ‘E yalodina ga baleta ni o vakalougatataki koya tiko me levu kina na nona iyau, ia kauta tani mada ena qai vosavakacacataki iko.’\nA qai kaya o Jiova: ‘Kauta tani kece mai vua qai vakararawataki koya. Sa na qai macala e na vosavakacacataki au se sega. Kua ga ni vakamatei koya.’\nNa imatai ni ka a cakava o Setani vei Jope oya ni a vakavuna me butakoci na nona bulumakau kei na nona kameli, ra qai vakamatei na nona sipi. E vakamatei iratou na 10 na luvena ena cagilaba. Oti, sa qai tauvi Jope e dua na mate rerevaki. E rarawa vakalevu o Jope. Oqori sara ga na vuna a kaya kina na watina: ‘Vosavakacacataka na Kalou mo mate.’ Ia e sega ni vakarorogo vua o Jope. Sa ratou qai lako mai e tolu na nona itokani lasulasu, eratou kaya ni tamata ivalavala ca. Ia e yalodina tiko ga vua na Kalou o Jope.\nE vakamarautaki Jiova na yalodina i Jope, e qai vakalougatataki koya vakalevu me vaka ga o raica tiko ena iyaloyalo oqori. E vakabulai koya mai na tauvimate. E 10 tale na luvena rairai vinaka, qai vakaruataki na iwiliwili ni nona bulumakau, sipi, kei na kameli.\nKevaka o dau yalodina tiko ga vei Jiova me vakataki Jope ena vakalougatataki iko tale ga o Jiova. O na rawa ni bula tawamudu ena gauna sa na caka kina na vuravura taucoko me rairai vinaka me vaka sara ga na were o Iteni.\nJope 1:1-22; 2:1-13; 42:10-17.\nJope Yaca ena iVolatabu\nE vakayaloqaqataki keda na ivakaraitaki i Jope meda yalodina nida sotava na veivakatovolei. Me download na yaca ena iVolatabu qai vulica kina e levu na ka.\niMeli iMeli Yalodina Vua na Kalou o Jope


NAI VAKARUA 1 FOV - Oqo na vosa sa tukuna ko Mosese vei - Bible Search\nNAI VAKARUA int NAI VAKARUA 2\nNAI VAKARUA 1\nSa tukuna ko Mosese na cakacaka ni Kalou vei ira na Isireli, ni ra sa lako voli e na lekutu.\n1Oqo na vosa sa tukuna ko Mosese vei ira kecega na Isireli e na tai ni Joritani oqo, mai na vanua liwa, e na vanua cecelevu sa donui Sufi, e na tadrua kei Perana, kei Tofeli, kei Lepani, kei Eseroci, kei Ti-saapi. 2(Sa bogi tinikadua nai lakolako mai Orepi e na sala ni ulu-ni-vanua ko Sia me yaco ki Katesaparinea.) 3Ia e nai kavasagavulu ni yabaki, e nai katinikadua ni vula, e nai matai ni siga ni vula, sa qai vosa ko Mosese vei ira na Isireli, me vaka na ka kecega sa vakarota vua ko Jiova me tukuna vei ira; 4ni sa yaviti Sioni ko koya, na nodra tui na Amoraiti, ko koya ka tiko mai Esiponi, kei Oki na tui Pasani, ko koya ka tiko mai Aseteroci mai Etirei. 5E na bati ni Joritani oqo e na vanua ko Moapi, sa vakatekivu ko Mosese me tukuna na vunau oqo, ka kaya:\n6Sa vosa vei keda ko Jiova na noda Kalou mai Orepi, ka kaya, Sa dede na nomuni tiko e na ulu-ni-vanua oqo: 7mo ni gole tani ka lako, ka yacova na nodra ulu-ni-vanua na Amoraiti, kei na yasana kecega sa voleka kina, e na vanua cecelevu, e na ulu-ni-vanua, kei na buca, kei na yasana ki na ceva, kei na baravi, na nodra vanua na kai Kenani, kei Lepanoni, me yacova na uciwai levu io na uciwai ko Uferetisi. 8Raica, ka'u sa solia na vanua e na matamuni: ni lako kina mo ni taukena na vanua ka bubului kina ko Jiova vei iratou na nomuni qase, kivei Eparaama, kei Aisake, kei Jekope, me solia vei iratou kei na nodratou kawa.\n9Ia ka'u a vosa vei kemuni e na gauna ko ya, ka kaya, Au sa sega ni vosoti kemuni rawa vakai au ga: 10sa vakalewevuqataki kemuni ko Jiova na nomuni Kalou, ka raica, kemuni sa lewe vuqa edaidai me vaka na veikalokalo mai lomalagi. 11(Me vakaikuritaki kemuni mada vakaudolu ko Jiova, na Kalou ni nomuni qase, ka vakalougatataki kemuni, me vaka sa vosataka vei kemuni!) 12Au na rawata vakaevei me'u vosota duadua na nomuni veibeitaki, kei na kemuni bibi, kei na nomuni veileti? 13Mo ni vakasaqara eso na tamata vuku, ka yalomatua, ka kilai, mai na nomuni veimataqali, me'u lesi ira me ra turaga vei kemuni. 14Ia kemuni a vosa vei au, ka kaya, Sa vinaka mo kitaka na ka ko sa kaya. 15Ia ka'u a kauti ira na tamata sa turaga e na nomuni veimataqali, na tamata sa vuku, ka kilai, ka lesi ira me ra liu vei kemuni, me ra turaga ni yayaudolu, ka turaga ni yayadrau, ka turaga ni yayalimasagavulu, ka turaga ni yayatini, kei na turaga lalai eso e na nomuni veimataqali. 16Ia ka'u a vakaroti ira na nomuni mataveilewai e na siga ko ya, ka kaya, Ni rogoca na ka e veiletitaki vei ira na wekamuni, ka lewa vakadodonu e na vuku ni tamata kei na kai nona, kei na vulagi sa tiko vata kaya: 17ni kakua ni kila na tamata ni kemuni sa ia na lewa: ni rogoci koya na tamata wale me vakataki koya sa tamata yaco; ni kakua ni rerevaka na mata ni tamata; ni kemuni sa lewa e na vuku ni Kalou: ia na ka sa dredre vei kemuni, mo ni kauta mai vei au, ia ka'u na rogoca. 18Ia ka'u a vakarota vei kemuni e na gauna ko ya na ka kecega mo ni cakava.\n19Ia eda a tiko mai Orepi, ka lako e loma ni vanua liwa ka rerevaki ko ya, kemuni a raica e na sala ni nodra ulu-ni-vanua na Amoraiti, me vaka ka vakarota vei keda ko Jiova na noda Kalou; ia eda a yaco ki Ketesa-parinea. 20Ia ka'u a qai kaya vei kemuni, O ni sa yaco ki na nodra ulu-ni-vanua na Amoraiti, o koya sa solia vei keda ko Jiova na noda Kalou: 21raica, sa solia e matamuni na vanua ko Jiova na nomuni Kalou: mo ni lako cake mo ni taukena, me vaka na vosa i Jiova na Kalou ni nomuni qase vei kemuni; mo ni kakua ni rere, se yalolailai.\n22Kemuni a qai toro mai vei au koi kemuni kecega, ka kaya, Me da tala na tamata eso me liu vei keda, me ra la'ki raica vinaka na vanua e na vukuda, ka mai tukuna vei keda na sala me da muria, kei na veikoro eda na lako kina. 23Ka sa vinaka vei au na vosa ko ya: ka'u a qai kauta e lewe tinikarua vei kemuni, e dua mai na mataqali yadua: 24a ra a gole yani, ka cabeta na ulu-ni-vanua, ka yaco ki na buca ko Esikoli, ka yamata. 25A ra sa taura e ligadra eso na vuata ni vanua, ka kauta sobu mai vei keda, ka mai tukutuku vei keda, ka kaya, Sa vinaka na vanua sa solia vei keda ko Jiova na noda Kalou.\n26Ia kemuni a bese ni lako cake, ka sa talaidredre ga ki na vosa i Jiova na nomuni Kalou: 27ia kemuni a vosa kudrukudru ga e na nomuni veivale laca, ka kaya, Sa cati keda ko Jiova, sa kauti keda kina mai na vanua ko Ijipita, me soli keda ki na ligadra na Amoraiti, me ra vakawabokotaki keda: 28eda na lako cake kivei? era sa vakawaicalataka na yaloda na wekada, ni ra kaya, Era sa tamata lelevu ka babalavu, ka lailai koi keda; sa lelevu na veikoro, a sa yala ki lomalagi na kedra bai: ia keitou a kunei ira talega kina na luve i Anaki.\n29Au a qai kaya vei kemuni, Mo ni kakua ni domobula, se rerevaki ira: 30o Jiova na nomuni Kalou o koya sa liutaki kemuni, ena vala ko koya e na vukumuni, me vaka na ka kecega sa kitaka e na vukumuni, e matamuni mai Ijipita; 31kei na vanua liwa, ko ni a raica kina ni sa keveti kemuni ko Jiova na nomuni Kalou, me vaka sa keveta na luvena na tamata, e na sala kece ko ni a lako kina, ko ni a yaco mada kina ki na yasana oqo.\n32Ia e na ka oqo, ko ni a sega kina ni vakadinati Jiova na nomuni Kalou, 33ko koya ka liutaki kemuni e na sala, me qara na nomuni yasana mo ni tiko kina; e na bukawaqa e na bogi, kei na o e na siga, me vakaraitaka vei kemuni na sala mo ni lako kina.\n34A sa rogoca na nomuni vosa ko Jiova, a sa cudru mai, a sa bubului, ka kaya, 35Sa sega dina e dua vei ira na tamata oqo, e nai tabatamata ca oqo, ena raica na vanua vinaka ko ya, ka'u a bubului kina me'u solia vei ira na nomuni qase, 36ko Kelepi duaduaga na luve i Jifune; ena raica ko koya, ia ka'u na solia vua na vanua sa butuka ko koya, vei ira talega na luvena, ni sa muri Jiova tikoga ko koya. 37Sa cudru talega vei au ko Jiova e na vukumuni, a sa kaya, Ko iko talega, ko na sega ni yaco kina: 38ena lako kina ko Josua, na luve i Nuni, ko koya sa dautu e matamu; mo vakaukauwataki koya: ni na kauti ira kina na Isireli ko koya, me ra taukena. 39Kei ira talega na nomuni lalai, ko ira kemuni a kaya era na bobula, kei ira na luvemuni, era sa sega ni kila e na siga oqo na ka vinaka se na ka ca, era na lako kina, ia ka'u na solia vei ira me ra taukena: 40ia koi kemuni, mo ni gole tani, ka lako ki na vanua liwa e na sala vaka ki na Wasa Damudamu.\n41Kemuni a qai vosa, ka kaya vei au, Keimami sai valavala ca vei Jiova, keimami na lako cake ka vala, me vaka na ka kecega sa vakarota vei keimami ko Jiova na noda Kalou. Ia kemuni a vauca na tamata yadua na nonai yaragi ni valu, ka sa vakarau me cabeta na ulu-ni-vanua. 42A sa kaya vei au ko Jiova, Mo kaya vei ira, Ni kakua ni lako cake, se vala; ni'u sa sega ni tiko e na kemuni maliwa; de kemuni sa moku e matadra na nomuni meca. 43Ka'u a qai vosa vei kemuni; ia kemuni a bese ga ni vakarogoca, ka sa talaidredre ga ki nai vakaro i Jiova, ka cabe vakaqaqasodrosodro ki na ulu-ni-vanua. 44A ra sa mai la'ki tavaki kemuni na Amoraiti era tiko e na ulu-ni-vanua ko ya, ka vakasavi kemuni, me vaka sa kitaka na lagotavuivui daukata, ka mokuti kemuni mai Sia, ka yacovi Orima. 45Kemuni a qai lesu mai ka tagi e na mata i Jiova; ia ka sa sega ni rogoca na domomuni ko Jiova, se vakatu daliga vei kemuni. 46Kemuni a qai tiko mai Ketesa ka bogi vuqa, me vaka na veibogi kemuni a tiko mai kina.